title: Kensington

text: Kensingtonin tärkeitä nähtävyyksiä ovat kolme suurta museota Natural History Museum, Science Museum ja Victoria and Albert Museum, konserttisali ja kulttuurikeskus Royal Albert Hall sekä Kensingtonin palatsi, jossa Walesin prinsessa Diana asui viimeiset elinvuotensa.


title: Laurent Nkunda

text: Laurent Nkunda alias Laurent Nkundabatware (s. 2. helmikuuta 1967) on entinen Kongon demokraattinen tasavallan asevoimien kenraali, joka johti Itä-Kongossa Pohjois-Kivussa toimivaa kapinallisryhmäänsä, joka tukee Kongon tutseja ja naapurimaan Ruandan tutsihallitusta.


title: Laurent Nkunda

text: Nkunda on entinen psykologian opiskelija, joka matkusti Ruandan kansanmurhan aikaan Ruandaan tukemaan tutsien Ruandan isänmaallista rintamaa (RPF) hutujen hallitsemaa kansanmurhaa tekevää armeijaa vastaan. RPF:n voitettua sisällissodan Nkunda palasi Kongoon.


title: Laurent Nkunda

text: Hän taisteli ensimmäisessä Kongon sisällissodassa Laurent-Désiré Kabilan ja Joseph Kabilan rinnalla Mobutu Sese Sekoa vastaan, joka syöstiin vallasta.


title: Laurent Nkunda

text: Toisen Kongon sisällissodan alkaessa Nkunda liittyi 1998 kapinallisryhmään Rassemblement Congolais pour la Démocratie (RCD-Goma) taistellen lähinnä tutsien rinnalla. Häntä syytettiin toukokuussa 2002 160 kapinallisen teloituksesta Kisanganissa. Vuonna 2003 sodan lähestyessä loppuaan Nkunda liittyi Kongon demokraattisen tasavallan siirtymäkauden hallituksen armeijaan everstinä ja hänet ylennettiin 2004 kenraaliksi. Hän sanoutui pian irti hallituksen alaisuudesta ja vetäytyi joukkoineen Masisin metsiin Pohjois-Kivuun.


title: Laurent Nkunda

text: Nkunda on ilmoittanut suojelevansa Kongon tutsivähemmistöä maahan paenneilta kansanmurhaajajoukkioilta. Samalla paikallisia on pakotettu kaivamaan kultaa, timantteja, kasseriittia (tinadioksidi) ja muita mineraaleja, jotka viedään maailmalle Ruandan pääkaupungin Kigalin kautta.


title: Laurent Nkunda

text: Nkundan ryhmittymä aiheutti levottomuuksia Pohjois-Kivussa lokakuusta 2008 lähtien, mikä ajoi 200 000 paikallista pakolaisiksi. Nkundan joukot etenivät lähellä Gomaa ja hänen raportoitiin saavan apua Ruandaa johtavan Paul Kagamen hallitukselta. Nkunda uhkasi myös kaataa maan hallituksen.


title: Laurent Nkunda

text: Nkunda on harras helluntailainen ja kirkon pastori. Hän sanoo myös suuren osa joukkojaan kääntyneen.


title: Laurent Nkunda

text: Nkundan sissijoukon Kansan puolustuksen kansallisen kongressin toiset johtajat ilmoittivat tammikuussa 2009 Nkundan syrjäyttämisestä ja liittyivät Kongon armeijan rinnalle riisumaan aseista toista sissiryhmää, FDLR:ta.


title: Laurent Nkunda

text: Nkunda pidätettiin 22. tammikuuta 2009 Ruandan puolella rajaa.


title: Kallioniemi

text: Kallioniemi on kirjailija Kalle Päätalon lapsuudenkoti Taivalkosken Jokijärvellä. Hän asui siellä vuosina 1922–1939.


title: Kallioniemi

text: Päätalo syntyi vuonna 1919 Jokijärven Mäkelässä meijerikamariin, jonka hänen isänsä Herman Päätalo purki ja uitti hirret Kallioniemeen kesällä 1922. Yhdeksän vuotta myöhemmin 1931 pirtin yhteyteen rakennettiin laajennusosa, uusi pirtti.


title: Kallioniemi

text: Herman Päätalo asui Kallioniemessä kuolemaansa saakka, Kalle Päätalon äiti Riitu vuoteen 1970 saakka. Sen jälkeen Kallioniemi oli Kallen ja hänen sisarustensa kesäpaikkana, kunnes vuonna 1986 Taivalkosken kunta osti rakennuksen tontteineen.


title: Kallioniemi

text: Kallioniemi-Säätiö hankki paikan itselleen 1990, minkä jälkeen se on toiminut kotimuseona sekä muun muassa Päätalo-päivien tapahtumapaikkana. Kallioniemi on ollut myös Päätalo-elokuvien kuvauspaikkana.


title: Kallioniemi

text: Kalle Päätalo on kuvannut Kallioniemen rakennusvaiheita sekä elämää talossa hyvin tarkasti Iijoki-sarjassaan.


title: Luis Aparicio

text: Luis Ernesto Aparicio Montiel (s. 29. huhtikuuta 1934) on venezuelalainen baseballpelaaja, joka pelasi shorttina Major League Baseball -tasolla vuosina 1956–1973. Hänen joukkueinaan olivat:Aparicio äänestettiin Baseball Hall of Fameen vuonna 1984.


title: Oscar-gaala 2008

text: Oscar-gaala 2008 oli 80. kerran järjestetty palkintogaala, jossa Yhdysvaltain elokuva-akatemia jakoi vuotuiset Oscar-palkinnot vuoden 2007 parhaille elokuville. Gaala järjestettiin Kodak-teatterissa Hollywoodissa, Kaliforniassa 24. helmikuuta 2008. Tämä oli seitsemäs kerta, kun gaala järjestettiin Kodak-teatterissa ja 33. kerta, kun ohjelman televisioi ABC. Gilbert Cates tuotti ohjelman ennätyksellisesti 14. kerran. Juontajana toimi aiemmin vuoden 2006 Oscar-gaalan juontanut Jon Stewart.


title: Oscar-gaala 2008

text: Ehdokkaat julkistettiin 22. tammikuuta 2008 kello 15.30 Suomen aikaa. Eniten ehdokkuuksia saivat Paul Thomas Andersonin ohjaama "There Will Be Blood" ja Coenin veljesten "Menetetty maa", jotka kumpikin saivat kahdeksan ehdokkuutta. Parhaiten menestyi "Menetetty maa", joka sai neljä keskeistä Oscaria, muun muassa parhaana elokuvana ja parhaasta ohjauksesta. Muita useammalla Oscarilla palkittuja elokuvia olivat "Medusan sinetti", "Pariisin varpunen – Edith Piaf" ja "There Will Be Blood".


title: Oscar-gaala 2008

text: Kaikki näyttelijäpalkinnot menivät Eurooppaan, kun miesten puolella ennakkosuosikit Daniel Day-Lewis ("There Will Be Blood") ja Javier Bardem ("Menetetty maa") sekä naisissa yllättäjät Marion Cotillard ("Pariisin varpunen – Edith Piaf") ja Tilda Swinton ("Michael Clayton") voittivat omat kategoriansa.


title: Oscar-gaala 2008

text: Gaala järjestettiin vain muutamassa viikossa, sillä käsikirjoittajien lakko päättyi vasta 11 päivää ennen tilaisuutta. Tästä syystä vuoden 2008 gaalasta puuttuivat esimerkiksi suurelliset laulu- ja tanssinumerot sekä juontajan esittämät elokuvaparodiat. Niiden sijaan juhlagaalassa näytettiin 80. tilaisuuden kunniaksi useita montaaseja menneiden vuosien kohokohdista ja voittajista.


title: Pietari I (Portugali)

text: Pietari I (1320–1367, portugaliksi "Pedro") oli Portugalin ja Algarven kahdeksas kuningas. Hän hallitsi vuosina 1357–1367. Hänen lisänimensä oli "Oikeudenmukainen", mutta elämäkertureiden mukaan hän nautti oikeuden jakamisesta silloin kun hän sai tehdä sen itse.


title: Pietari I (Portugali)

text: Pietari I oli Alfonso IV:n kolmas, mutta ainoa eloonjäänyt poika.


title: Pietari I (Portugali)

text: Pietari I oli nuorena naimisissa Kastilian Blancan kanssa, mutta avioliitto julistettiin mitättömäksi eikä siitä syntynyt yhtään lasta. Poliittisista syitä hän meni isänsä toivomuksesta naimisiin Kastilian kruununprinsessa Constanzen kanssa, mutta rakastuikin tämän hovinaiseen Inês de Castroon. Hän sai Constanzen kanssa tyttären ja kaksi poikaa, joista nuorempi jäi eloon, ja hänestä tuli Portugalin seuraava kuningas Ferdinand I. Inês de Castron kanssa hän sai tyttären ja kaksi poikaa. Teresa Lourençon kanssa hän sai myös João-nimisen pojan, joka hallitsi Portugalia Ferdinandin jälkeen nimellä Juhana I. Isä Alfonso murhautti Inêsin 1355. Pietari väitti menneensä Inêsin kanssa salaa naimisiin Constanzen kuoltua, jolloin Inêsin kanssa saadut lapset olisivat olleet aviolapsia ja virallisia kruununperijöitä. Tarinaa ei uskottu ja lapset kasvoivat Kastiliassa.


title: Musiikkituottajat Group

text: MTG Musiikkituottajat Group Oy eli MTG oli suomalainen levy-yhtiö, jonka toimitusjohtajana toimi Aku Toivonen, tuotantopäällikkönä Vekke Mäki ja julkaisupäällikkönä sekä AD:nä Jussi Eriksson. Yhtiö julkaisi musiikkia laidasta laitaan painotuksen ollessa kuitenkin iskelmämusiikissa.


title: Flo Hyman

text: Flora Jean Hyman (31. heinäkuuta 1954 – 24. tammikuuta 1986) oli yhdysvaltalainen lentopalloilija. Hän syntyi perheensä kahdeksasta lapsesta toisena ja kasvoi peräti 196 senttimetrin mittaiseksi.


title: Flo Hyman

text: Valmistuttuaan Morningside High Schoolista Flo Hyman opiskeli Houstonin yliopistossa. Ura kilpaurheilussa vei kuitenkin voiton, eikä hän koskaan saattanut yliopisto-opintojaan päätökseen.


title: Flo Hyman

text: Hyman voitti joukkueensa kanssa naisten lentopallon hopeaa vuoden 1984 kesäolympialaisissa Los Angelesissa. Hänellä oli vuonna 1985 rooli elokuvassa "Order of the Black Eagle".


title: Flo Hyman

text: Hyman kuoli Japanissa, johon hän oli muuttanut olympialaisten jälkeen. Hänen oli ollut tarkoitus palata Yhdysvaltoihin kesällä 1986, mutta kuolema tuli yllättäen 24. tammikuuta. Alun perin syyksi uutisoitiin sydänkohtaus, mutta ruumiinavauksessa hänellä havaittiin Marfanin oireyhtymä, joka oli aiheuttanut aortan repeämän.


title: Flo Hyman

text: Hyman kelpuutettiin vuonna 1988 postuumisti Volleyball Hall of Fameen.


title: Carlos Baena

text: Carlos Baena (s. Kanariansaaret) on espanjalainen animaattori, joka sai Annie ehdokkuuden vuonna 2007 elokuvasta Autot.


title: Carlos Baena

text: Baena syntyi Kanariansaarilla, mutta vietti lapsuutensa Madridissa. Vuonna 1994 hän muutti Yhdysvaltoihin opiskelemaan taidetta ja valmistui vuonna 1998. Baena päätti jäädä Yhdysvaltoihin ja työskenteli muun muassa Will Vinton studiolla, Wildbrainillä ja Ligh & Magicissa, kunnes kesällä 2002 hän sai töitä Pixarilta.


title: Abu Nidal

text: Abu Nidal (; toukokuussa 1937–16. elokuuta, 2002), alkuperäiseltä nimeltään Sabri Khalil al-Banna, () oli palestiinalainen poliittinen johtaja, palkkasoturi ja Fatahin vallankumousneuvoston () perustaja. Fatahin vallankumousneuvosto tunnettiin myös Abu Nidal -järjestönä (ANO). Valtansa huipulla 1970- ja 1980-luvuilla Abu Nidalia eli "taistelun isää" pidettiin laajalti maailman vaarallisimpana terroristijohtajana.


title: Abu Nidal

text: ANO perustettiin vuonna 1974 sen jälkeen kun Abu Nidal ja Jasser Arafatin Palestiinan vapautusjärjestöön kuuluva Fatah-siipi olivat riitaantuneet. PLO erotti Abu Nidalin jäsenistöstään ja tuomitsi tämän poissaolevana kuolemaan. Abu Nidalin alettua toimia freelancerina uskotaan, että hän oli määrännyt 20 eri maassa iskuja, joissa kuoli tai haavoittui yli 900 ihmistä. Järjestön tunnetuimpiin iskuihin kuuluivat vuonna 1985 El Al -lipunmyyntitiskillä tapahtuneet iskut Rooman ja Wienin lentoasemilla, kun neljä aseistautunutta palestiinalaista terroristia alkoi tulittaa matkustajia lähes samanaikaisesti molemmissa maissa. Iskuissa kuoli 18 ihmistä ja 138 haavoittui. Abu Nidalin elämäkerran kirjoittaja Patrick Seale kirjoitti, että iskujen "mielivaltaisesta raakuudesta oli helppoa tunnistaa ne tyypillisiksi Abu Nidal -iskuiksi".


title: Abu Nidal

text: Abu Nidal kuoli saamiinsa 1–4 ampumahaavaan Bagdadissa elokuussa 2002. Palestiinalaiset lähteet uskoivat tappokäskyn tulleen Saddam Husseinilta kun hänelle esitettiin todisteet Nidalin osuudestaan Irakin hallinnon syrjäyttämissuunnitelmiin.Irakin sisäinen turvallisuuspalvelu oli luultavasti Nidalin murhan takana. Abu Nidal oli yksi maailman etsityimmistä miehistä. Hänen uskotaan olleen mukana järjestämässä satoja ihmisiä tappaneita iskuja pariinkymmeneen eri maahan., vaikka Irakin hallitus väitti Nidalin kuolleen oman käden kautta. "The Guardian" kirjoitti Nidalista tämän kuoleman paljastettuaan: "Hän oli patriootti, josta tuli psykopaatti. Hän palveli vain itseään, vain omia kieroutuneita tarpeitaan, jotka ajoivat hänet kammottaviin rikoksiin. Hän oli palkkasoturien palkkasoturi."


title: Off the Wall

text: Off the Wall on Michael Jacksonin albumi vuodelta 1979. Sitä pidetään usein hänen itsenäisen uransa alkuna. Ennen sitä Jackson oli levyttänyt neljä soololevyä Motownille, mutta ne tehtiin tiukassa levy-yhtiön kontrollissa, eikä Jacksonilla ollut juurikaan vaikutusta niiden sisältöön. "Off The Wall" oli hänen ensimmäinen albuminsa Epic-levy-yhtiön suojissa, ja siitä tuli kansainvälinen menestys. "Off the Wallilla" Jackson aloitti yhteistyönsä Quincy Jonesin kanssa, joka toimi hänen tuottajanaan "Bad"-levyyn saakka. Albumi sai positiivista palautetta kriitikoilta ja sitä on myyty kansainvälisesti yli 20 miljoonaa kappaletta.


title: Pyhä Stefanos

text: Pyhä Stefanos (koinee: "Στέφανος Stephanos") eli Pyhä Tapani, tunnettu myös nimellä Protomarttyyri (koinee: "Πρωτομάρτυρας Protomartyras") oli Apostolien teoissa mainittu kristillisen alkuseurakunnan jäsen, jonka kuolemaa Jerusalemissa noin vuonna 36 pidetään kristinuskon ensimmäisenä marttyyrikuolemana. Nimi Stefanos tarkoittaa laakeriseppelettä tai kruunua kreikan kielessä. Vanhassa kirkkoraamatussa vuodelta 1938 Stefanos tunnetaan Stefanuksena.


title: Pyhä Stefanos

text: Apostolien tekojen mukaan Stefanos oli kristinuskon alkuaikana Jerusalemissa yksi seitsemästä miehestä, luultavasti kreikanjuutalaisesta, jotka oli valittu avustamaan kristittyjen yhteisöjen leskiä (asema tuli myöhemmin tunnetuksi nimellä diakoni). Stefanos oli myös tunnettu evankeliointikyvystään ja hän julisti Jeesuksen opetuksia Jerusalemin asukkaille, myös kreikkalaisten synagogien jäsenille. Tällöin Stefanosta syytettiin jumalanpilkasta ja puhumisesta temppeliä ja lakia vastaan. Tähän hän vastasi pitämällä pitkän puheen, jossa hän kertasi Vanhan testamentin historian pääkohdan kiinnittäen erityisesti huomiota siihen, että profeetat olivat aikoinaan joutuneet suoranaisen vainon kohteeksi ja että samoin oli nyt tapahtunut Jeesukselle. Stefanos oli esiintynyt myös rohkeana Mooseksen kulttimenojen vastustajana. Tämän jälkeen raivostunut väkijoukko kivitti hänet kuoliaaksi. Tällöin kivityksen hyväksyi myös Saul Tarsolainen, joka myöhemmin tuli tunnetuksi apostoli Paavalina. Kivityksen ajan Stefanos rukoili kivittäjiensä puolesta.


title: Pyhä Stefanos

text: Stefanos kuvataan usein taiteessa kolmen kiven ja marttyyrin palmukasvin kanssa. Itäisessä ortodoksisuudessa hänet kuvataan nuorena parrattomana miehenä, jolla on tonsuuri, diakonin asu ja usein kantaen pienikokoista kirkkorakennusta ja suitsukeastiaa.


title: Pyhä Stefanos

text: Stefanoksen muistoa alettiin kristittyjen keskuudessa viettää 300-luvulla. Stefanosta kunnioitetaan pyhimyksenä tai pyhänä miehenä useimmissa kristillisissä kirkkokunnissa. Hänen muistopäiväänsä vietetään läntisissä kirkkokunnissa 26. joulukuuta, tapaninpäivänä, ortodoksisessa kirkossa 27. joulukuuta. Myös 3. elokuuta on hänen perinteinen muistopäivänsä, jolloin juhlitaan hänen ruumiinsa löytymistä Länsi-Rooman keisari Honoriuksen aikana.


title: Biopolymeeri

text:
Biopolymeerit ovat eloperäisiä eli orgaanisia polymeereja.
Tärkkelys, selluloosa, proteiinit, peptidit, DNA ja RNA ovat kaikki esimerkkejä biopolymeereista, jotka koostuvat monomeereista eli sokerista, aminohapoista ja nukleotideista.


title: Biopolymeeri

text:
Toisin kuin tavalliset polymeerit biopolymeerit koostuvat monenlaisista monomeereistä ja muodostavat erilaisia, usein hyvin mutkikkaita rakenteita. Monomeerien (esimerkiksi proteiinissa aminohappojen) järjestys määrää biopolymeerin "primaarirakenteen". Biopolymeerin muoto (α-kierteet ja β-laskokset) määrää biopolymeerin "sekundäärirakenteen". "Tertiäärirakenteella" viitataan koko molekyylin avaruudelliseen rakenteeseen. Jokaisella rakenteenosalla on oma merkityksensä biopolymeerin toimintaan.
Suurin ero biololymeerien ja keinotekoisten polymeerien välillä on biopolymeerien useimmiten paljon yksinkertaisempi rakenne.


title: Biopolymeeri

text:
Joitakin biopolymeereja, kuten maissin sisältämä proteiini ja polyhydroksibutyraatti ("PHB") voidaan käyttää monen keinotekoisen polymeerin tilalla. Biopolymeerit ovat tavallisia polymeereja luontoystävällisempiä, sillä ne hajoavat luonnossa huomattavasti nopeammin (90% 6 kuukaudessa) kuin tavalliset öljyperäiset polymeerit ja hajotessa ne vapauttavat yhtä paljon hiilidioksidia kuin mitä kasvit - joista biopolymeerit tuotetaan - sitovat.
Biopolymeereja voidaan valmistaa muun muassa sokerijuurikkaasta, perunasta ja vehnästä. Biopolymeerien valmistukseen voidaan käyttää myös monimuotoiseen metanotrofien ryhmään kuuluvia gramnegatiivisia bakteereja, jotka hapettavat metaania ja tuottavat poly-β-hydroksibutyraattia metaanista, kun niiden kasvualustasta puuttuu jokin ravinne.


title: Mikael Stierncreutz

text: Jan Mikael Stierncreutz ['šä:rnkröits] (21. helmikuuta 1936 Helsinki – 22. elokuuta 1976) oli suomalainen kuvataiteilija. Hän oli mukana 1965 Helsingin Kulttuuritalolla järjestetyssä protestinäyttelyssä ""Reputettujen salonki"", jossa kuusi Ateneumim Suomen Taideakatemian 3-vuotisnäyttelystä karsittua taiteilijaa esitteli uusia töitään. Stierncreutz sekä Leo Lindsten, Niilo Hyttinen, Igor Eriksson, Kari Jylhä ja Alpo Karjalainen kuuluivat kaikki nuoreen, amerikkalaisesta popista vaikutteita ottaneeseen taiteilijapolveen. Heidän teoksissaan esiintyivät niin sarjakuvasuurennokset, television välittämät kansainväliset uutisaiheet, arkipäivän kuvasto lehtileikkeineen kuin uutta naiskuvaa heijastaneet elementit.


title: Mikael Stierncreutz

text:
Stierncreutzin vanhemmat olivat mainosgraafikko Helge Mether-Borgström ja Ulla o.s. Stierncreutz.
Hänen puolisonsa oli May-Britt o.s. Seitava, ja heidän lapsensa Zachris Alexander Stierncreutz eli Egotrippi-yhtyeestä tuttu Knipi.


title: Mikael Stierncreutz

text: Vapaa taidekoulu 1960–1961, Suomen Taideakatemian koulu 1961–1965. Det Kongelige Akademiet for de Skønne Kunster, Kööpenhamina 1964.


title: Daniel Giraud Elliot

text: Daniel Giraud Elliot (7. maaliskuuta 1835 New York, Yhdysvallat – 22. joulukuuta 1915 New York, Yhdysvallat) oli yhdysvaltalainen eläintieteilijä.


title: Daniel Giraud Elliot

text: Elliotin vanhemmat olivat George T. ja Rebecca Giraud Elliot. Hänen isänsä suku oli Englannista ja äitinsä Ranskasta. 1858 Elliot avioitui Ann Eliza Hendersonin kanssa ja heille syntyi kaksi lasta.


title: Daniel Giraud Elliot

text: Elliot matkusteli Euroopassa ja Lähi-idässä 1856–1857 ja opiskeli eläintiedettä. Hän keräsi yhden aikansa hienoimmista eläinkokoelmista, joka hankittiin 1869 Museum of Natural Historyn kokoelmiin.


title: Daniel Giraud Elliot

text: Elliot oli yksi Amerikan luonnonhistoriallisen museon (American Museum of Natural History) ja Amerikan lintutieteellisen yhdistyksen (American Ornithologists' Union, AOU) perustajista. Hän toimi AOU:n puheenjohtajana 1890–1891. Hän oli Field Museumin Chicagon eläintieteen intendentti 1894–1906.


title: Daniel Giraud Elliot

text: Elliot käytti varallisuuttaan julkaisemalla sarjan loistavilla värikuvilla varustettuja kirjoja linnuista ja muista eläimistä. Elliot laati itse tekstin ja pääosan maalauksista ja palkkasi taiteilijoita, sellaisia kuin Joseph Wolf ja Joseph Smit, jotka olivat työskennelleet jo John Gouldille, tekemään lisää maalauksia. Näitä kirjoja olivat "A Monograph of the Phasianidae (Family of the Pheasants)" (1870-72), "A Monograph of the Paradiseidae or Birds of Paradise" (1873), "A Monograph of the Felidae or Family of Cats" (1878) ja "Review of the Primates" (1913). Näiden kirjojen lisäksi hänen muiden tieteellisten julkaisujensa määrä oli suuri.


title: Daniel Giraud Elliot

text: 1896 hän organisoi ja johti retkikunnan Somaliaan keräämään näytteitä New Yorkin museolle. Huhtikuussa 1907 Elliot saapui Eurooppaan etsimään materiaalia tutkimukselleen kädellisistä. Hän kiersi museoita ja matkusti sitten Egyptiin ja Ceylonille sekä muualle Aasiaan. Hän palasi laivalla Japanista Yhdysvaltoihin 1909.


title: Daniel Giraud Elliot

text: Ensimmäisenä amerikkalaisena hänet valittiin British Ornithologists' Unionin jäseneksi. Tämän lisäksi hän oli lukuisien tieteellisten seurojen jäsen. Columbian yliopisto vihki hänet kunniatohtoriksi 1906.


title: Daniel Giraud Elliot

text: Yhdysvaltain kansallinen tiedeakatemia (The National Academy of Sciences) jakaa Daniel Giraud Elliot -mitalia eläintieteessä ja paleontologiassa kunnostautuneille ja julkaisseille tutkijoille. Palkinnon on lahjoittanut säätiö "Daniel Giraud Elliot Fund", lahjana neiti Margaret Henderson Elliotilta.


title: Daniel Giraud Elliot

text: Elliot kuvaili ja nimesi suuren määrän lintuja, muun muassa amurinpyyn suvun "Falcipennis". Hänen kunniakseen on nimetty peruukkifasaani ("Syrmaticus ellioti"), pikkukolibri ("Atthis ellioti"), kafiaunparatiisikalastaja ("Tanysiptera ellioti"), pikiotsatikkanen ("Dendropicos elliotii"), viherpitta ("Pitta elliotii") ja keltasiipitimali ("Garrulax elliotii").


title: Herman Badillo

text: Herman Badillo (21. elokuuta 1929 Caguas, Puerto Rico – 3. joulukuuta 2014 Manhattan, New York) oli yhdysvaltalainen poliitikko. Hän syntyi Puerto Ricossa, mutta muutti vuonna 1941 tätinsä kanssa New Yorkiin. Badillon vanhemmat kuolivat 1930-luvulla tuberkuloosiin.


title: Herman Badillo

text: Badillo istui Yhdysvaltain edustajainhuoneessa vuosina 1971–1977. Hän edusti tuohon aikaan demokraattista puoluetta, mutta siirtyi sittemmin republikaaneihin.


title: Herman Badillo

text: Badillo oli koulutukseltaan lakimies. Hän pyrki useasti New Yorkin pormestariksi. Hän oli 77-vuotias ensimmäisen kirjansa, "One Nation, One Standard: An Ex-Liberal on How Hispanics Can Succeed Just Like Other Immigrant Groups" -teoksen ilmestyessä joulukuussa 2006.


title: Slither

text: Slither on vuonna 2006 valmistunut kauhukomedia, jonka on ohjannut ja käsikirjoittanut James Gunn. Elokuva on Gunnin esikoisohjaus. Se sai kriitikoilta suopean vastaanoton, mutta osoittautui taloudellisesti flopiksi. Elokuva tuotti teatterilevityksessä maailmanlaajuisesti vain 12,8 miljoonaa dollaria, vähemmän kuin 15 miljoonan dollarin tuotantobudjettinsa.


title: Slither

text: "Slitheriä" on syytetty jäljitelmäksi Fred Dekkerin vuoden 1986 elokuvasta "Lötköjen yö" ("Night of the Creeps"), joka sisältää samanlaisia juonielementtejä ja huumoria, mutta Gunnin mukaan hän näki Dekkerin elokuvan vasta tehtyään "Slitherin". Gunn on maininnut elokuvansa merkittävimmäksi esikuvaksi David Cronenbergin "Kylmät väreet" ("Shivers", 1975).


title: Slither

text: Grant Grant (Michael Rooker) saa tartunnan meteoriitin mukana tulevasta olennosta. Pian lemmikkejä alkaa kadota Wheelsyn kaupungissa. Kun Grant pikkuhiljaa muuttuu epämääräiseksi olennoksi, hänen vaimonsa Starla (Elizabeth Banks) huomaa muutoksen hänen käyttäytymisessään ja ruumiinrakenteessaan. Katoamistapaukset näyttävät liittyvän Grantiin, joka on aiheuttanut kaupungissa parasiittitaudin, joka muuttaa ihmiset zombeiksi. Sheriffi Bill Pardyn (Nathan Fillion) johdolla pieni joukko selviytyjiä yrittää estää parasiitteja leviämästä.


title: Ksenonlamppu

text: Xenon- tai ksenonvalo on hyvin kirkasta valoa tuottava kaasupurkauslamppu, jota käytetään muun muassa autoissa. Ksenonlamput sisältävät ksenonkaasua, joka hehkuessaan tuottaa valoa. Myös muuntyyppiset valaisimet voivat sisältää ksenonkaasua, joten puhuttaessa ksenonvaloista ei välttämättä tarkoiteta kaasupurkausvaloja.


title: Ksenonlamppu

text: Kaasupurkausvalon paremmuus verrattuna tavalliseen halogeenivaloon perustuu periaatteessa kahteen asiaan:


title: Ksenonlamppu

text: Kaasupurkausvalossa valon tuottaminen perustuu kaasun hehkumiseen hehkulangan hehkumisen sijaan, jolloin päästään eroon kuumuuden aiheuttamista ongelmista tavallisiin valotyyppeihin verrattuna. Kaasupurkausvalojen käyttöikä on huomattavasti pidempi verrattuna halogeenivalaisimiin. Polttimon sisällä on kaksi elektrodia muutaman sentin etäisyydellä toisistaan ja korkealla sytytysjännitteellä niiden väliin saadaan syntymään valokaari. Valokaaren ylläpitämiseen riittää pienempi jännite. Polttimon tuottaman valon värijakaumaa säädellään polttimon sisällä olevien metallisuolojen avulla, jotka höyrystyvät valokaaressa. Yksi metallisuoloista on elohopea joka on ongelmajätettä. Polttimo syttyy normaalia polttimoa hitaammin, koska suolojen höyrystyminen vie jonkin aikaa.


title: Ksenonlamppu

text: Kaasupurkausvalo tuottaa 2 800–3 000 lumenia 42 watin teholla, kun taas halogeenihehkulankapolttimot tuottavat 700–2 100 lumenia 40–65 watin teholla. Koska kaasupurkausvalosta saadaan enemmän valoa, voidaan tietylle valokuviolle tehdä pienempi valaisin kuin halogeenipolttimoilla. Vaihtoehtoisesti valaisimista voidaan tehdä samankokoisia, jolloin kaasupurkausvalo tuottaa vahvemman valokuvion.


title: Ksenonlamppu

text: Kaasupurkausvalot tarvitsevat muuntajan toimiakseen. Muuntaja muuntaa autoissa käytettävän 12 volttia useiksi tuhansiksi volteiksi, jota tarvitaan valokaaren sytyttämiseen ja ylläpitämiseen.


title: Ksenonlamppu

text: Ajoneuvojen kaasupurkausvalojen (HID, High Intensity Discharge) tuottaessa yli 2 000 lumenia, niihin sovelletaan ECE-säännöksiä. Lainsäädännön mukaan valaisimien yhteydessä pitää olla puhdistusjärjestelmä ja automaattinen korkeudensäätö vuosimallista 10/2000 eteenpäin. Umpiossa tulee lisäksi olla DC-, DR-, tai DCR-merkintä. Puhdistusjärjestelmä estää valonsäteitä pirstoutumasta ja muuttamasta väriään, jotta valaisimet eivät häikäisisi vastaantulevia ja kiinnittäisi liikaa huomiota. Automaattinen korkeudensäätö estää myös vastaantulevia häikäistymiseltä.


title: Ksenonlamppu

text: Nykyään niin sanotut jälkiasennus-ksenonit ovat yleistyneet autoissa, joissa ei niitä ole vakiona. Tämä on aiheuttanut paljon kysymyksiä laillisuudesta. Pääsääntönä on että ”valaisimen täytyy olla kokonaisuudessaan hyväksytty siinä käytettävälle polttimolle. Normaaliin halogeenivalonlähteelle tarkoitettuun umpioon ei saa asentaa kaasupurkausvalonlähdettä.” Jos xenonvalaisimet ovat jälkiasenteiset, myös ajovalojen pesulaite on pakollinen.


title: Ksenonlamppu

text: Ksenon-lamppuja varten pitää olla D-umpio (ksenon-hyväksytty). H-kantainen jälkiasennussarja ei ole koskaan laillinen, koska polttimosta ei löydy E-hyväksyntää.


title: James Hadley Billington

text: James Hadley Billington (1. kesäkuuta 1929 – 20. marraskuuta 2018) oli yhdysvaltalainen historioitsija, joka toimi Kongressin kirjaston 13. kirjastonhoitajana vuosina 1987–2015.


title: James Hadley Billington

text: Billington syntyi Pennsylvanian osavaltiossa ja valmistui vuonna 1950 Princetonin yliopistosta. Hän sai tohtorinarvonsa Oxfordin Balliol Collegesta, johon oli saanut Rhodes-stipendin.


title: James Hadley Billington

text: Billington opetti vuosina 1957–1962 historiaa Harvardin yliopistossa ja oli vuosina 1964–1974 Princetonin yliopiston historian professorina.


title: James Hadley Billington

text: Billington kuului muun muassa Venäjän tiedeakatemiaan ja Ranskan Ordre des Arts et des Lettresiin. Hän on julkaissut lukuisia kirjoja pitkällä aikavälillä ja tullut tunnetuksi varsinkin Venäjän historiaa koskevasta tutkimustyöstään.


title: Pierre Brice

text: Pierre Brice (6. helmikuuta 1929 – 6. kesäkuuta 2015) oli ranskalainen näyttelijä. Hänet tunnetaan varsinkin kuvitteellisen apassipäällikkö Winnetoun roolistaan saksalaisissa Karl May -elokuvissa.


title: Pierre Brice

text: Brice syntyi Brestissä ja levytti näyttelijänuransa ohessa populaarimusiikkia.


title: Rajoittuma

text: Matematiikassa funktion formula_1 rajoittuma osajoukkoon formula_2 on funktio formula_3,


Rajoittuma


title: Rajoittuma

text: Funktiolle formula_5 käytetään yleensä merkintää formula_6.


title: Martin Böttcher

text: Martin Böttcher (s. 17. kesäkuuta 1927) on saksalainen säveltäjä. Hän syntyi Berliinissä, aloitti varhain pianonsoiton ja saavutti 1950-luvulta alkaen menestystä elokuvamusiikillaan. Hän sai Luftwaffen sotilaskoulutusta, mutta säästyi taisteluilta.


title: Martin Böttcher

text: 1960-luvulla Böttcher sävelsi musiikin kymmeneen Karl Mayn kirjallisuuteen pohjautuvaan saksalaiseen lännenelokuvaan. Hänelle myönnettiin "Bundesverdienstkreuz" 25. tammikuuta 2004.


title: Don Gutteridge

text: Donald Joe ”Don” Gutteridge (19. kesäkuuta 1912 – 7. syyskuuta 2008) oli yhdysvaltalainen baseballpelaaja ja -valmentaja. Hän syntyi pienessä Pittsburgin kaupungissa Kansasissa, jossa hänen syntymäpäiväänsä on juhlistettu vuodesta 2006 lähtien vuosittain ”Don Gutteridgen päivänä”.


title: Don Gutteridge

text: Gutteridge pelasi Major League Baseball -tasolla aikavälillä 7. syyskuuta 1936 – 9. toukokuuta 1948. Hän oli kakkos- ja kolmospesämiehenä St. Louis Cardinalsissa, St. Louis Brownsissa, Boston Red Soxissa ja Pittsburgh Piratesissa.


title: Don Gutteridge

text: Gutteridge toimi pitkään valmentajana Chicago White Soxissa, jonka joukkueenjohtajaksi hän lopulta (1969–1970) eteni. Hän oli kuollessaan 96-vuotias.


title: Tšekkoslovakian miehitys

text: Tšekkoslovakian miehitys voi tarkoittaa seuraavia:


title: Nellie Fox

text: Jacob Nelson ”Nellie” Fox (25. joulukuuta 1927 – 1. joulukuuta 1975) oli yhdysvaltalainen baseballpelaaja. Hän pelasi MLB-tasolla vuosina 1947–1965 tärkeimpänä joukkueenaan Chicago White Sox.


title: Nellie Fox

text: Fox aloitti ammattilaisuransa Philadelphia Athleticsissa ja päätti sen Houston Astrosissa. Hänet valittiin Baseball Hall of Fameen vuonna 1997, kolmattakymmentä vuotta kuoleman jälkeen.


title: Nellie Fox

text: Fox oli toinen pesämies. Foxilla todettiin lymfooma kesällä 1975, ja hän kuoli Marylandin Baltimoressa joulukuussa 1975.


title: Alfonso IV (Portugali)

text: Alfonso IV (; 1291–1357) oli Portugalin ja Algarven seitsemäs kuningas, lisänimeltään Urhea. Hän hallitsi vuosina 1325–1357.


title: Alfonso IV (Portugali)

text: Alfonso IV oli edeltäjänsä Dinis I Rakentajan ainoa avioliitossa syntynyt poika. Tämän kerrotaan kuitenkin suosineen Alfonson aviottomana syntynyttä velipuolta Afonso Sanchesia.


title: Alfonso IV (Portugali)

text: Alfonso IV pyrki luomaan tiiviit suhteen Kastiliaan naittamalla lapsiaan kastilialaisille ylimyksille ja kuningashuoneeseen. Avioliitot eivät olleet onnellisia ja johtivat sotiin ja vihanpitoon.


title: Alfonso IV (Portugali)

text: Kun muslimit rantautuivat Iberian niemimaalle 1340, Alfonso liittoutui Kastilian ja Aragonian kanssa puolustaakseen kristittyjen valtaa. Hän lähetti laivaston Cadiziin ja johti itse maavoimien voitokasta hyökkäystä. Muslimiarmeija lyötiin Saladossa.


title: Alfonso IV (Portugali)

text: Alfonso muistetaan soturikuninkaana ja urheana kenraalina, joka kehitti etenkin Portugalin laivastoa. Hän tuki muutenkin merenkulkua, laajensi kauppalaivastoa ja rahoitti tutkimusretket, joilla löydettiin Kanariansaaret.


title: Dinis I (Portugali)

text: Dinis I (1261-1325) oli Portugalin ja Algarven kuudes kuningas, lisänimeltään Rakentaja. Hän hallitsi vuosina 1279–1325. Hänen aikanaan kuninkaan valta kasvoi, ja aateliston ja kirkon valta pieneni.


title: Dinis I (Portugali)

text: Dinisin noustessa valtaan Reconquista oli päättynyt ja muslimit oli ajettu Pyreneiden niemimaalta. Niinpä hän ei ollut niinkään soturikuningas, vaan keskittyi enemmän hallintoon, lainsäädännön uudistamiseen ja vallan keskittämiseen kuningashuoneelle. Hän aloitti useiden linnojen, kaivosten ja kaupunkien rakennustyöt, ja paransi myös köyhien asemaa yhteiskunnassa. Hän määräs kosteikkoja kuivatettaviksi ja mäntymetsiä istutettaviksi - männyistä tuli rakennuspuita laivastolle. Hän kehitti merivoimia suojellakseen maataan hyökkäyksiltä, mutta myöhemmin laivastosta tuli Portugalin imperiumin laajenemisen perusta.


title: Dinis I (Portugali)

text: Diniksellä oli vaimo ja kaksi aviolasta sekä neljä nimeltä tunnettua rakastajatarta ja ainakin seitsemän aviotonta lasta.


title: Dinis I (Portugali)

text: Dinis perusti oppineiden keskuksen, josta kehittyi Coimbran yliopisto. Hän edisti portugalin kielen asemaa, ja vaati kaikki viralliset asiakirjat kirjoitettaviksi portugaliksi. Dinis oli keskiajalla huomattava kulttuurivaikuttaja. Hän kirjoitti runoutta sekä muuta kirjallisuutta ja sävelsi musiikkia.


title: Litteäselkäkilpikonna

text: Litteäselkäkilpikonna ("Natator depressus") on Australian vesillä elävä merikilpikonnalaji. Merikilpikonnaksi se on keskikokoinen. Sen erikoispiirre on litteä kilpi. Litteäselkäkilpikonna on "Natator"-suvun ainoa laji.


title: Litteäselkäkilpikonna

text: Litteäselkäkilpikonna on saanut nimensä litteästä kilvestä, joka on väritykseltään oliivinvihreä. Kilpi on sileä ja ohut, mistä johtuen se vahingoittuu helposti. Sen päällä on keratiinikerros, joka suojaa kilpeä ja räpylöitä, mutta ne ovat siitä huolimatta hyvin herkät. Selkäkilven reunat ovat ylöspäin kääntyneet. Kilpi on muodoltaan soikea ja sen alapuoli on vaaleankeltainen. Kilven pituus on 102–125 senttimetriä ja koko kilpikonnan paino on noin 70 kilogrammaa. Naaraat ovat koiraita kookkaampia, mutta koiraiden häntä on pidempi. Pää on pyöreä ja on yleensä kilven tapaan oliivinvihreä.


title: Litteäselkäkilpikonna

text: Litteäselkäkilpikonnan levinneisyysalue on paljon suppeampi kuin muilla merikilpikonnilla. Sitä tavataan vain Australian pohjoisosien ja sen lähiympäristön trooppisista vesistä. Niitä liikkuu myös Uuden-Guinean vesillä. Litteäselkäkilpikonnan elinympäristöä ovat sameat ja matalat rannikkovedet, joissa on pehmeä pohja. Niitä elää myös lahdissa lähellä rannikkoa. Litteäselkäkilpikonnat karttavat koralliriuttoja heikon ruumiinrakenteensa vuoksi.


title: Litteäselkäkilpikonna

text: Litteäselkäkilpikonnan elintavat ovat vielä osittain hämärän peitossa. Niiden tiedetään nukkuvan kivien suojissa veden alla, jossa ne voivat olla jopa tunteja ennen kuin niiden tarvitsee käydä pinnalla haukkaamassa happea. Jos kilpikonnat ovat stressaantuneita tai hereillä, ne eivät voi pidättää hengitystä yhtä pitkään kuin muulloin. Litteän kilpensä ja melamaisten eviensä ansiosta litteäselkäkilpikonnat voivat uida jopa 24 kilometrin tuntivauhtia. Litteäselkäkilpikonnien kommunikoinnista ei tiedetä juuri mitään. Ne ovat muiden kilpikonnien tapaan pitkäikäisiä ja voivat elää jopa satavuotiaiksi. Litteäselkäkilpikonnan ravintoa ovat merimakkarat, nilviäiset, meduusat, kalmarit ja katkaravut. Ne syövät kasviravintoa harvoin tai eivät ollenkaan. Kilpikonnat itse ovat suurten haiden, miekkavalaiden ja suistokrokotiilien ravintoa.


title: Litteäselkäkilpikonna

text: Naaraat nousevat munimaan Australian rannoille useimmiten marras-joulukuussa, mutta satunnaisesti ympäri vuoden eri lisääntymisrannoilla. Ne käyvät munimassa useita kertoja lisääntymiskauden aikana. Munia on kerralla noin 50. Munat hautuvat 47–58 päivää, minkä jälkeen poikaset kaivautuvat hiekasta ja kiiruhtavat veteen turvaan maapedoilta. Vastakuoriutuneilla poikasilla on oliivinvihreä kilpi, mutta suomut ovat mustat. Kilven pituus on vain noin 6 senttiä ja paino 43 grammaa. Lisääntymiskykyisiksi ne tulevat arviolta 10-vuotiaina. Litteäselkäkilpikonnien, kuten muidenkin merikilpikonnien, varhaisvuosien elinvaiheet tunnetaan huonosti.


title: Battaglia

text: Battaglia oli alun perin puhtaasti torniolainen yhtye, joka kulki nimellä "Battaglia Nobility" ja voitti Popyhtyeiden SM-kisat vuonna 1971. Paria vuotta myöhemmin mukaan tulivat kemiläinen Pekka Saari ja haaparantalaiset Roland Berg ja Sture Holmberg. Nimi lyheni ja helmikuussa 1974 Helsingin Finnvoxin studiolla äänitettiin ensimmäinen single Kuminen nainen/Itikoita pakoon RCA:lle. Juhannuksen jälkeen lähdettiin tekemään myös albumia Rokkisavotta, jonka ilmestymistä juhlittiin syksyllä loppuunmyydyllä yhteiskiertueella Hullujussin ja Expressin kanssa.


title: The Lansdowne Tapes

text: The Lansdowne Tapes on Uriah Heepin vuonna 1993 julkaistu harvinaista materiaalia sisältävä kokoelma-albumi. Vuonna 2002 se julkaistiin uudelleen tupla-albumin muodossa.CD 1


title: The Lansdowne Tapes

text: CD 2


title: Hornborg

text: Hornborg on suomalainen sivistys- ja pappissuku, jonka jäsenet ovat olleet merkittävissä asemissa mm. Suomen suuriruhtinaskunnan säätyvaltiopäivillä, sen porvaris- ja pappissäädyn edustajina. Suomalaisen sukuhaaran kantaisa "Bogislaus Hornborg" muutti Turkuun Pommerista 1600-luvun lopulla. Sukunimi viittaa ala-saksilaiseen Horneburgin kaupungin alasaksin kieliseen nimeen. Jotkut suvun jäsenet ovat suomentaneet nimensä muotoon Sarvilinna.


title: Hornborg

text: Suvun jäsenet ovat erityisesti vaikuttaveet Itä-Suomessa, Viipurissa, muualla Vanhassa Suomessa ja Inkerinmaalla. Useimmista Suomen ja jopa Viipurin ylioppilaista poiketen viipurilaisen sukuhaaran useat jäsenet ovat opiskelleet Tarton yliopistossa.


title: Furuhjelm

text: Furuhjelm on ruotsalainen ja suomalainen aatelissuku.


title: Furuhjelm

text: Suvun vanhin tunnettu edustaja oli 1500-luvulla Ruotsiin kauppiaaksi muuttanut Olof Nauclér, jonka juuret olivat luultavasti saksalaisessa papistossa. Suku siirtyi Suomeen vuonna 1675, jolloin Harald Johaninpoika Nauclerus tuli Lappeen kruununvoudiksi. Myöhemmin hän toimi Viipurin pormestarina. Hänen pojanpoikansa, Uudenmaan rakuunarykmentin kirjuri Enok Nauclér (1701–1782) aateloitiin vuonna 1762, jolloin hän otti Urjalassa omistamansa Honkolan kartanon mukaan sukunimen "Furuhjelm". Suku esiteltiin Ruotsin ritarihuoneeseen vuonna 1776 numerolla 2051 ja Suomen ritarihuoneeseen 1818 numerolla 146.Kansanvalistaja ja kirjailija Maria Furuhjelm (1846–1916) kuului sukuun avioliiton kautta, sillä hän oli naimisissa Evon metsäopiston opettaja Emil Johan Furuhjelmin kanssa.


title: Peqin

text: Peqin () on kaupunki Albaniassa, Elbasanin maakunnassa. Kaupungin asukasluku oli vuonna 2005 7 513. Peqinin entinen nimi oli "Klaudiana". Nykyinen nimi tulee ottomaanien sanasta "Bekleyin", mikä merkitsee vieraanvaraisuuden paikkaa. Nykyäänkin kaupungissa on ottomaanien linna ja joitain alkuperäisiä osia Abdurrahman Pashan moskeijasta. Peqinistä on jalkapallojoukkue KS Shkumbini Peqin, joka pelaa Kategoria superioressa, Albanian superliigassa.


title: John Conduitt

text: John Conduitt (8. maaliskuuta 1688 – 23. toukokuuta 1737 Paddington, Lontoo, Britannia) oli englantilainen poliitikko ja taloustieteilijä.


title: John Conduitt

text: Conduitt opiskeli Cambridgen yliopiston Trinity Collegessa, mutta ei suorittanut tutkintoa. Hän toimi brittiläisen kenraalin sihteerinä Espanjan perimyssodassa. Sieltä hänet komennettiin Gibraltarille. Vuonna 1717 Conduitt esitteli Royal Societylle artikkelin Carteiasta, löytämästään antiikin roomalaisesta kaupungista.


title: John Conduitt

text: Conduitt avioitui Catherine Bartonin kanssa, jonka setä oli Isaac Newton. Conduit oli Newtonin harras ihailija, ja hän teki paljon muistiinpanoja Newtonin myöhäisistä vuosista ja luetteloi ja järjesti tämän asiapapereita. Conduitt seurasi Newtonia Royal Mintin johtajana vuonna 1727, mutta hän oli käytännössä hoitanut tehtäviä jo vuodesta 1722. Condruittin ainut tytär avioitui Portsmouthin ensimmäisen jaarlin vanhimman pojan kanssa, jolloin heidän pojastaansa tuli Portsmouthin toinen jaarli. Hänen kauttaan Newtonin jälkeenjääneet paperit periytyivät Portsmouthin suvulle, joka lahjoittin ne myöhemmin Cambridgen yliopiston kirjastolle.


title: John Conduitt

text: Conduittista tuli whig-puoluen kansanedustaja Whitchurchin vaalipiiristä vuonna 1721.


title: John Conduitt

text: Conduitin mustavalkoinen muistomerkki on Westminster Abbeyssä lähellä Newtonin hautaa.


title: Wienin piiritys

text: Wienin piiritys vuonna 1529 oli Osmanien valtakunnan sulttaanin Suleiman Suuren epäonnistunut yritys vallata Itävallan pääkaupunki Wien. Taistelu katkaisi ottomaanien menestyskulun ja lopetti heidän laajentumisensa Keski-Eurooppaan, tosin piiritystä seurasi yli 150 vuotta vihollisuuksia ja uusi Wienin taistelu 1683.


title: Wienin piiritys

text: Osmanit kaivoivat kaupungin ympärille taisteluhautoja, joissa asuivat. Osmanien tarkoituksena oli kaivaa kaupungin muurin alle kolme tunnelia, täyttää ne ruudilla ja räjäyttää. Lopulta vain yksi onnistuttiin räjäyttämään. Muuriin syntyneestä aukosta sisään virranneet osmanisotilaat lyötiin takaisin.


title: Euros

text: Euros () oli kreikkalaisessa mytologiassa itätuulen henkilöitymä ja jumaluus, yksi kahdeksasta anemoksesta. Hänen vastineensa roomalaisessa mytologiassa oli "Vulturnus".


title: Euros

text: Euroksen vanhemmiksi nimetään Astraios ja Eos kuten muillekin kolmelle pääilmansuuntien tuulten jumaluudelle, mutta näistä poiketen häntä ei liitetty mihinkään antiikin kreikkalaisten vuodenajoista. Nämä kolme hänen veljeään olivat Boreas, Zefyros ja Notos.


title: HMS Beagle (1820)

text: HMS Beagle oli Kuninkaallisen laivaston Cherokee-luokan kymmenkanuunainen prikitakiloitu sluuppi.


title: HMS Beagle (1820)

text: Juuri palvelukseen otettuna alus osallistui heinäkuussa 1820 kuningas Yrjö IV:n kruunajaisia juhlistavaan kuninkaallisen laivaston laivastokatselmukseen, missä se kulki ensimmäisenä laivana uuden London Bridgen alta. Tuon tapahtuman jälkeen alusta ei käytetty viiteen vuoteen. Se muutettiin parkiksi, ja se osallistui kolmelle tutkimusmatkalle. Toisella tutkimusretkellä nuori luonnontieteilijä Charles Darwin oli mukana aluksella.


title: HMS Beagle (1820)

text: Alus tilattiin 13. kesäkuuta 1817 Woolwichin telakalta. Sen köli laskettiin kesäkuussa 1818, ja se laskettiin vesille 11. toukokuuta 1820 Thamesjokeen. Alus otettiin palvelukseen 19. heinäkuuta 1820 kuningas Yrjö IV:n kruunajaisiin. Sen valmistuskustannukset olivat 7 803 puntaa ja lisäksi vuosina 1825-1826 tehtyyn varustamiseen tutkimusmatkaa varten kului 5 913 puntaa.


title: HMS Beagle (1820)

text: "Beagle" telakoitui 27. syyskuuta 1825 Woolwichiin muutostöitä varten. Kanuunoiden määrää vähennettiin kymmenestä kuuteen ja lisättiin mesaanimasto käsiteltävyyden parantamiseksi, jolloin priki muuttui parkiksi. Muutostyöt saatiin päätökseen 16. maaliskuuta 1826, ja alus lähti Plymouthista 22. toukokuuta ensimmäiselle tutkimusmatkalleen kapteeni Pringle Stokesin alaisuudessa. Tehtävänä oli avustaa suurempaa alusta, HMS "Adventurea" (380 tonnia), Patagonian ja Tulimaan vesialueiden tutkimuksessa. Kapteeni Pringle masentui syvästi Tulimaan vesiä kartoittaessaan ja sulki itsensä hyttiinsä kahden viikon ajaksi. Sitten hän ampui itseään 1. elokuuta 1828 ja kuoli houretilassa 12 päivää myöhemmin. Aluksen päällikkyyden otti luutnantti William George Skyring, joka luovutti päällikkyyden 13. marraskuuta edelleen Robert FitzRoylle. Hän osoittautui kyvykkääksi johtajaksi, ja hänen johdollaan alus palasi 14. lokakuuta 1830 Englantiin, jossa alus poistettiin palveluksesta 27. lokakuuta Plymouthissa.


title: HMS Beagle (1820)

text:
"Beagle" valittiin mukaan myös toiselle Etelä-Amerikan tutkimusmatkalle. Nyt kapteeniksi ylennetyn FitzRoyn johdolla aluksella suoritettiin Devonportin telakalla suuria muutostöitä. Kantta korotettiin huomattavasti käsiteltävyyden parantamiseksi ja alukselle asennettiin myös uusia mittalaitteita, mm. 22 kronometria ja ilmanpainemittalaitteita. FitzRoy halusi välttää Pringlen osittain yksinäisestä vastuullisesta asemasta johtuneen kohtalon ja pyysi esimiestään kapteeni Francis Beaufortia etsimään matkalle matkustajan, joka toimisi kumppanina ja tarvittaessa luonnontieteilijänä. Näin Charles Darwin pääsi mukaan matkalle.
Vihdoin 27. joulukuuta 1831 "Beagle" pääsi lähtemään toiselle tutkimusmatkalleen mistä tulisi uraauurtava tieteellinen tutkimusmatka. Suoritettuaan laajoja tutkimuksia Etelä-Amerikassa alus palasi Uuden-Seelannin kautta Falmouthiin, Cornwalliin, Englantiin 2. lokakuuta 1836.


title: HMS Beagle (1820)

text: Kuusi kuukautta myöhemmin "Beagle" lähti vuonna 1837 tutkimaan Australian rannikkoa John Clements Wickhamin alaisuudessa. Wickham oli osallistunut toiselle tutkimusmatkalle luutnanttina. Hänen apunaan oli luutnantti John Lort Stokes, joka Wickhamin sairastuttua ja luopuessa päällikkyydestä vastasi mm. Timorin ja Uuden-Seelannin tutkimuksesta. Kolmas matka saatiin päätökseen vuonna 1843.


title: HMS Beagle (1820)

text: Vuonna 1845 "Beagle" muunnettiin rannikkovartioston käyttöön tarkkailualukseksi ja siirrettiin sittemmin tullin käyttöön Essexin rannikon salakuljetuksen kontrolloimiseksi. "Beagle" ankkuroitiin keskelle Roach-jokea, ja vuonna 1851 osterikauppiaat valittivat aluksen häiritsevän jokiliikennettä. Vuoden 1851 laivastoasiakirjan mukaan alus oli nimetty uudestaan (Southend "W.V. No. 7" at Paglesham). Alus myytiin 13. toukokuuta 1870 Murray and Trainerille romutettavaksi.


title: Ķegums

text: Ķegums () on kaupunki ja kunta Latvian keskiosissa Väinäjoen alajuoksulla. Paikkakunnalla on vesivoimala, jonka yli johtaa tie joen etelärannalta kaupunkiin joen pohjoisrannalle. Paikkakunta tunnetaan myös motocross-radastaan.


title: Ķegums

text: Vuoden 2012 alun asukasluvuksi arvioitiin 2 433, koko kunnassa asukkaita oli 6 194.


title: Ķegums

text: Kaupungin pinta-ala on 6,8 km², josta 2,56 km² on vettä.


title: Ķegums

text: Kaupungin läpi kulkee A6 valtatie (osa eurooppatietä ) ja sen vieressä Riiasta itään johtava rautatie. Ķegums sai kaupunginoikeudet 1993. Kaupungin pormestari on Roberts Ozols.


title: Unsubstantial Blues

text: Unsubstantial Blues oli Unkarin edustuskappale Eurovision laulukilpailussa vuonna 2007. Kappaleen esitti Magdi Rúzsa. Sen loppusijoitus finaalissa oli yhdeksäs 128 pisteellä.


title: Unsubstantial Blues

text: Rúzsa sanoitti kappaleen itse. Sen idea syntyi, kun hänen entinen poikaystävänsä huijasi häntä. Se sai Magdin niin surulliseksi, että kappaleen sanat ja melodia vain putkahtivat hänen mieleensä. Hän mieltyi siihen niin kovasti, että hän lauloi sen Megasztár-kykyjenetsintäkilpailun esifinaalissa ilman taustamusiikka. Tuomariston jäsen sanoi kilpailun jälkeen, että "hän ei tarvitse instrumentteja, sillä hän on itse sellainen".


title: Ogre (Latvia)

text: Ogre () on Väinäjoen pohjoisrannalla, 36 kilometriä Riian itäpuolella sijaitseva kaupunki Latviassa. Kaupungin asukasluku oli vuoden 2012 alussa 26 549 ja se on Ogren 38 354 asukkaan kunnan (Ogres novads) pääkaupunki.


title: Ogre (Latvia)

text: Kaupungin pinta-ala on 13,58 km².


title: Ogre (Latvia)

text: Kaupunki sijaitsee Väinäjoen ja sen pohjoisen Ogre-sivuhaaran risteyskohdassa. Ensimmäinen merkintä kaupungista on vuodelta 1206, jolloin kaupunkia kutsuttiin saksankielisellä nimellä "Oger". Kaupunginoikeudet se sai 1928.


title: Ogre (Latvia)

text: Ogren kautta kulkee Riiasta itään vievä rautatie; kaupungissa on rautatieasema. Valtatie A6 (eli eurooppatie ) kulkee Väinäjoen vartta sivuten kantakaupungin eteläpuolitse.


title: Ogre (Latvia)

text: Kaupungin itäosissa on dendrologinen puisto ("Lazdukalns"). Kaupungissa on kulttuuri- ja taidekeskus sekä musiikkikoulu. Kuten monissa Latvian kaupungeissa, myös Ogressa on kaksi hallinnollista kieltä latvia ja venäjä. Kaupungissa toimii kolme latviankielistä koulua ja yksi venäjänkielinen koulu.


title: Skizoo

text: Skizoo oli espanjalainen alternative metalia ja hard rockia soittanut yhtye.


title: Skizoo

text: Espanjalainen yhtye Sôber erosi kahdeksi yhtyeeksi, Saviaksi ja Skizooksi vuonna 2005. Sôberin kitaristit Antonio Bernardini ja Jorge Escobedo perustivat Skizoon. Mukaan he ottivat Daniel Pérezin (Saratoga ja Stravaganzza) rumpaliksi, Daniel Criadon (XXL) basistiksi ja Mortin (Bushido ja Fantástico Hombre Bala) laulajaksi. Heidän ensimmäinen, yhtyeen nimeä kantava albuminsa julkaistiin toukokuussa 2005. Pian tämän jälkeen Criado jättäytyi yhtyeestä, ja hänen tilalleen tuli Edu Fernandez, jonka tehtäväksi tuli myös taustalaulu live-esiintymisissä.


title: Skizoo

text: Yhtye keikkaili ympäri Espanjaa, ja julkaisi toisen albuminsa, "Incertezan", 19. helmikuuta 2007. Yhtye lopetti toimintansa vuonna 2009 tai 2010.


title: Line Korsgaard Andersen

text: Line Korsgaard Andersen on tanskalainen animaattori, joka sai Annie-ehdokkuuden elokuvasta "Virran viemää" vuonna 2007. Hän on usein työskennellyt DreamWorksin tuottamissa animaatioelokuvissa, joista ensimmäinen oli "Joosef – unten kuningas".


title: Jovnna-Ánde Vest

text: Jovvna-Ánde Vest (s. 14. kesäkuuta 1948 Utsjoki) on saamelainen pohjoissaameksi kirjoittava kirjailija ja kääntäjä. hän asuu Pariisissa.


title: Valeria Bruni Tedeschi

text: Valeria Bruni Tedeschi (s. 16. marraskuuta 1964, Torino, Italia) on italialais-ranskalainen näyttelijä. Valeria asuu Ranskassa kuten nuorempi siskonsa Carla Bruni. Hänen lankonsa on Nicolas Sarkozy, entinen Ranskan presidentti.


title: Valeria Bruni Tedeschi

text: Hän on esiintynyt elokuvissa "Ten Minutes Older" (2002), "If I Were Rich Man" (2002), Bernardo Bertoluccin elokuvissa "The Cello", François Ozonin 5x2" (2004) ja "Le Temps qui reste" (2005), Ridley Scottin elokuvassa "A Good Year" 2006.


title: Valeria Bruni Tedeschi

text: Bruni Tedeschi on esiintynyt vuoden 2005 Berliinin Filmifestivaaleilla kahdessa elokuvassa: Ermanno Olmin elokuvassa "Tickets" (2005), "Crustacés et coquillages".


title: Valeria Bruni Tedeschi

text: Bruni Tedeschi on myös kirjoittanut ja ohjannut kaksi elokuvaa: "Il est plus facile pour un chameau..." (2003) ja "Actrices" (2007). Jälkimmäinen elokuva voitti "Un Certain Regard Prix Spécial du Jury" -palkinnon Cannesin elokuvajuhlilla vuonna 2007.


title: Elektra-kompleksi

text: Elektra-kompleksi on psykoanalyysin mukaan tyttären torjuttu seksuaalinen kiintymys isäänsä, oidipuskompleksin rinnakkaisilmiö. Molempiin komplekseihin liittyy ambivalentteja rakkauden ja vihan tunteita vastakkaista sukupuolta edustavaa vanhempaa kohtaan, mutta tytöllä tunteet kohdistuvat isän ja hänen peniksensä kautta alkuperäiseen rakkauden kohteeseen eli äitiin. Käsitteen kehitti alun perin Sigmund Freud, mutta nykyisen nimen kompleksille antoi hänen aikalaisensa Carl Jung. Nimi tulee kreikkalaisen mytologian Elektrasta, Klytaimnestran ja Agamemnonin tyttärestä.


title: Ted Williams

text: Theodore Samuel ”Ted” Williams (30. elokuuta 1918 San Diego, Kalifornia – 5. heinäkuuta 2002 Inverness, Florida) oli yhdysvaltalainen baseballpelaaja. Hän pelasi Boston Red Soxissa vuosina 1939–1942, 1946–1952 sekä 1953–1960 ja valmensi myöhemmin Washington Senatorsia (1969–1971) ja Texas Rangersia (1972).


title: Ted Williams

text: Williams valittiin MLB:n arvokkaimmaksi pelaajaksi vuosina 1946 ja 1949. Hän palveli Yhdysvaltain merijalkaväen lentäjänä toisessa maailmansodassa ja Korean sodassa.


title: Ted Williams

text: Williams pelasi viimeisen Major League Baseball -ottelunsa 28. syyskuuta 1960. Hänet kelpuutettiin Baseball Hall of Fameen vuonna 1966. Hän kuoli sydänpysähdykseen 83-vuotiaana ja sai säilytyksen kryoniikan avulla. Hänellä oli Presidential Medal of Freedom.


title: Italian Grand Prix 2008

text: Italian Grand Prix 2008 (virallisesti Formula 1 Gran Premio Santander D'Italia 2008) oli Formula 1 -kauden 2008 14. osakilpailu, joka ajettiin 14. syyskuuta Monzan moottoriradalla Italiassa. Saksalainen Sebastian Vettel otti kilpailussa uransa ensimmäisen osakilpailuvoiton ja paalupaikan. Nämä ovat samalla Toro Rosson ensimmäinen ja toistaiseksi viimeisin voitto ja paalupaikka.


title: Italian Grand Prix 2008

text: Sateisen sään vuoksi kilpailun lähtö suoritettiin turva-auton johdolla.


title: Italian Grand Prix 2008

text: Monzan aika-ajot ajettiin vesisateessa, mikä selittää erikoisen lähtöjärjestyksen. Maailmanmestariehdokkaat Lewis Hamilton ja Kimi Räikkönen tekivät molemmat virheen siinä, etteivät lähteneet radalle toisen kierroksen aikaisessa vaiheessa, jolloin olosuhteet olivat parhaimmillaan. Räikkönen lähti ruudusta 14 ja Hamilton ruudusta 15. Paalupaikalle ajoi F1-historian nuorimpana kuljettajana 21-vuotias Sebastian Vettel.


title: Italian Grand Prix 2008

text: Vettel hallitsi sadekelin kisaa lähdöstä maaliin luopuen kärkipaikastaan vain varikkokäyntien ajaksi. Ruutulipulle Vettel ajoi voittajana 12,5 sekunnin erolla Kovalaiseen, joka ei pystynyt missään vaiheessa haastamaan Vetteliä. Kovalainen kertoi kokeneensa vaikeuksia jarrujen lämmittämisen ja rankkaan sateeseen tarkoitettujen renkaiden kanssa.


title: Italian Grand Prix 2008

text: Voitto on ensimmäinen italialaiselle Toro Rosso -tallille, joka aiemmin tunnettiin Minardi-nimellä.


title: Italian Grand Prix 2008

text: BMW:n Robert Kubica onnistui rengastaktiikassaan ja nousi 11:nnestä lähtöruudusta kolmanneksi. Hän ajoi yhden varikkokäynnin taktiikalla ja onnistui ajoittamaan pysähdyksensä juuri siihen hetkeen, jolloin kaikki kuljettajat kävivät vaihtamassa välikelin renkaisiin. Kilpailu alkoi sateen takia turva-auton takana, ja tuomaristo määräsi kaikki kuljettajat käyttämään startissa rankkaan sateeseen tarkoitettuja renkaita.


title: Italian Grand Prix 2008

text: McLarenin Lewis Hamilton aloitti 15:nnestä lähtöruudusta ja nousi märällä radalla parhaimmillaan jo toiseksi. Hamiltonin yhden varikkokäynnin taktiikka meni kuitenkin mönkään, kun hän joutui tekemään ylimääräisen varikkokäynnin vaihtaakseen välikelin renkaisiin. Radan kuivuttua Hamiltonin vauhti hiipui, ja hän tuli maaliin seitsemäntenä. Hamiltonin kisaan mahtui raivokkaita taisteluja sijoituksista. Ohittaessaan Timo Glockia Hamilton puski saksalaisen osittain nurmikon puolelle. Fernando Alonsosta suorittamansa ohituksen jälkeen Hamilton kiilasi Alonson eteen ja autot näyttivät osuvan kevyesti yhteen. Kisan lopussa Mark Webber yritti ohittaa Hamiltonia, mutta autot osuivat yhteen. Webber joutui ajamaan mutkan suoraksi ja päästämään Hamiltonin takaisin edelleen. Webber ajoi maaliin Hamiltonin takana kahdeksantena.


title: Italian Grand Prix 2008

text: Ferrarin Felipe Massa ajoi maaliin kuudentena eli lähtöruutunsa mukaisella paikalla. Kuljettajien MM-sarjan tilanne kävi entistä tiukemmaksi, kun Hamiltonilla pisteitä oli 78 ja Massalla 77. Valmistajien sarjassa Ferrari johti McLarenia pistein 134-129.


title: Italian Grand Prix 2008

text: Kimi Räikkösen Ferrari ei toiminut silloin, kun rata oli märkä. Räikkönen lähti matkaan 14:nnestä ruudusta ja ajoi ruutulipulle yhdeksäntenä. Räikkönen aloitti nousunsa vasta lopussa, kun rata kuivui. Hän sai nimiinsä kilpailun nopeimman kierrosajan, joka syntyi päätöskierroksella. Räikkönen oli MM-sarjassa neljäntenä 57 pisteen kera.


title: Italian Grand Prix 2008

text: Williamsin Nico Rosberg ajoi maaliin 14:nnellä sijalla. Hän aloitti vahvasti ja ajoi parhaimmillaan kolmantena mutta putosi taaksepäin renkaiden menetettyä suorituskykyään. Rosbergin matkaa hidasti myös ensimmäisen varikkokäynnin venähtäminen 12 sekunnin mittaiseksi. Hän oli lähellä lähteä liikkeelle hieman liian aikaisin, kun lähtöluvan antanut ”tikkarimies” nosti hieman ”tikkariaan”, vaikka tankkausletkua oltiin vasta irrottamassa autosta.


title: Italian Grand Prix 2008

text: Sebastian Vettelistä tuli samalla kaikkien aikojen nuorin Formula 1 -sarjan maailmanmestaruuskilpailun voittaja. Hän oli vain 21-vuotias, kun edellinen ennätys oli Fernando Alonsolla, joka oli ennätyksen tehdessään myös 21-vuotias, mutta kymmeniä päiviä vanhempi.


title: Marty Marion

text: Martin Whiteford "Marty" Marion (1. joulukuuta 1917 – 15. maaliskuuta 2011) oli yhdysvaltalainen baseballpelaaja (shortti) ja -valmentaja.


title: Marty Marion

text: Marion syntyi Etelä-Carolinassa. Hän pelasi St. Louis Cardinalsissa vuosina 1940–1950 ja vielä vuosina 1952–1953 St. Louis Brownsissa. Hänet valittiin MLB:n "Most Valuable Playeriksi" vuonna 1944.


title: Marty Marion

text: Marion valmensi St. Louis Cardinalsia (1951), St. Louis Brownsia (1952–1953) ja Chicago White Soxia (1954–1956). Myös hänen vanhempi veljensä, Red Marion, oli baseballpelaaja ja -valmentaja.


title: Marty Marion

text: Hän kuoli 15. maaliskuuta 2011 93-vuotiaana.


title: Oise (joki)

text:
Oise on Belgiassa ja Ranskassa virtaava 302 kilometriä pitkä Seinen sivujoki. Se alkaa Chimaysta, Belgiasta ja laskee Seineen Conflans-Sainte-Honorinessa Pariisin metropolialueella.
Joki on antanut nimensä kahdelle departementille: Oiselle ja Val-d'Oiselle sekä monille kaupungeille, esimerkiksi Auvers-sur-Oiselle, Pontoiselle, Beaumont-sur-Oiselle ja Méry-sur-Oiselle. Oisen suurin sivujoki on Aisne.


title: Stan Musial

text: Stanley Frank ”Stan” Musial (21. marraskuuta 1920 Donora, Pennsylvania – 19. tammikuuta 2013 Ladue, Missouri) oli yhdysvaltalainen baseballpelaaja, joka pelasi St. Louis Cardinalsissa vuosina 1941–1963.


title: Stan Musial

text: Musial syntyi puolalaiselle isälle ja tšekkiläistaustaiselle äidille. Hän pelasi uransa aikana 24:ssä Major League Baseballin All-Star-pelissä ja sai vuonna 1969 paikan Baseball Hall of Famessa.


title: Stan Musial

text: Musial kelpuutettiin vuonna 1989 myös St. Louis Walk of Fameen.


title: Red Schoendienst

text: Albert Fred ”Red” Schoendienst (2. helmikuuta 1923 – 6. kesäkuuta 2018) oli yhdysvaltalainen baseballpelaaja ja -valmentaja.


title: Red Schoendienst

text: Schoendienst pelasi ensimmäisen MLB-ottelunsa 17. huhtikuuta 1945 ja viimeisensä 7. heinäkuuta 1963. Hän pelasi pisimpään St. Louis Cardinalsissa (1945–1956, 1961–1963), mutta ehti välillä vaikuttaa New York Giantsissa (1956–1957) ja Milwaukee Bravesissa (1957–1960).


title: Red Schoendienst

text: Päätettyään peliuransa vuonna 1963 Schoendienst toimi pitkään St. Louis Cardinalsin johdossa.


title: Red Schoendienst

text: Schoendienst oli All-Star-pelaajana vuosina 1946, 1948–1955 ja 1957. Hänet kelpuutettiin vuonna 1989 Baseball Hall of Fameen ja St. Louis Walk of Fameen.


title: J. A. Mannermaa

text: Juho Abraham (J. A.) Mannermaa (vuoteen 1906 Mennander, 29. toukokuuta 1871 Rantsila – 6. helmikuuta 1943 Oulu) oli suomalainen pappi, tuomiorovasti, Oulun hiippakunnan piispa ja kansanedustaja.


title: J. A. Mannermaa

text: J. A. Mannermaa syntyi Rantsilan lukkarin Abraham Tuomaanpoika Mennanderin ja Brita Birgitta Niilekselän perheeseen sen neljäntenä lapsena vuonna 1871. Hänen sisaruksiaan olivat Katri Loviisa, Maikki (Anna Maija), Yrjö-Rieti, Hanna Adolfina ja Brita Lyydia. Vanhemmat harrastivat uskonnollista, kaunokirjallista ja historiallista kirjallisuutta. Isä muisti ulkoa enimmät virret ja Siionin virret.


title: J. A. Mannermaa

text: Mannermaan ensimmäinen puoliso oli Laura Magdalena Schwartzberg vuodesta 1900 (k. 1908) ja toinen Anna Elisabet Jalava (s. Moisio) vuodesta 1942.


title: J. A. Mannermaa

text: J. A. Mannermaan alkuopinnot tapahtuivat Rantsilassa, josta hän siirtyi Oulun suomalaisen Yksityislyseon toiselle luokalle. Hän kirjoitti ylioppilaaksi vuonna 1888.


title: J. A. Mannermaa

text: Mannermaa suoritti Helsingin yliopistossa teologian erotutkinnon vuonna 1893. Samana vuonna hänet vihittiin Kuopiossa papiksi. Pastoraalitutkinnon hän suoritti korkeimmalla arvolauseella vuonna 1899.


title: J. A. Mannermaa

text: Mannermaa teki opintomatkoja 1905 ja 1907 Saksaan, Sveitsiin ja Skandinaviaan. Hän halusi täydentää teologisia opintojaan ja tutustua eri maiden kirkollisiin oloihin. Tübingenin ja Leipzigin luennoista pysyvimmäksi jäi raamatunselitysopin harrastus.


title: J. A. Mannermaa

text: Valmistumisensa jälkeen J. A. Mannermaa toimi kirkkoherran apulaisena Kuopiossa, mutta muutti Ouluun 1902, jossa toimi ensin Oulun lääninvankilan ja lääninsairaalan saarnaajana, kunnes nimitettiin Oulun tuomiorovastiksi 1918. Mannermaa nimitettiin Oulun hiippakunnan piispaksi 1936, jossa tehtävässä toimi kuolemaansa 1943 saakka.


title: J. A. Mannermaa

text: Sivutoiminaan Mannermaa hoiti Kuopion lääninvankilan ja Niuvanniemen parantolan vt. saarnaajan tehtäviä, minkä lisäksi hän toimi Oulun papiston apulaisena 1904-1905, Oulun tuomiokapitulin asessorina 1906-1918 sekä Oulun yhteiskoulun johtajana ja uskonnon opettajana 1903-1905. Hän oli myös Uskonpuhdistus ja Suomen kirkko -aikakauslehden toimittaja 1917, Uuden testamentin selitysteoksen toimittaja 1919-1929, Seurakuntatyön toimittaja 1931 sekä Vartijan toimituksen jäsen 1907-1920.


title: J. A. Mannermaa

text: Kirkolliskokouksiin Mannermaa osallistui vuodesta 1908 vuoteen 1942. Hän oli erityisen perehtynyt kirkkolakiin, sen syntyhistoriaan ja kirkon oikeusjärjestykseen. Hänen mielipiteensä sai usein ratkaisevan kannatuksen.


title: J. A. Mannermaa

text: Ansioistaan Mannermaa sai kunniatohtorin arvon vuonna 1923.


title: J. A. Mannermaa

text: Teologian ohella Mannermaa oli kiinnostunut politiikasta. Hän toimi Oulun kaupunginvaltuustossa vuosina 1920-1922. Hänet valittiin eduskuntaan 1911 vaaleissa Kansallisen Kokoomuksen edeltäjän Suomalaisen puolueen edustajana Oulun läänin eteläisestä vaalipiiristä. Hän istui eduskunnassa kolme vaalikautta. Mannermaa valittiin eduskuntaan uudelleen vuoden 1922 vaaleissa – nyt Kokoomuksen edustajana – ja hän istui eduskunnassa kaksi vaalikautta vuoteen 1927 asti. Toimikausinaan hän kuului Adressi-, Laki-, Perustuslaki-, Ulkoasiain- sekä Suureen valiokuntaan.


title: J. A. Mannermaa

text: J. A. Mannermaa edusti kirkossa ns. raamatullista suuntaa eli beckiläisyyttä, joka on saanut nimensä saksalaisen teologin J.T. Beckin mukaan. Mannermaan erikoisalaa olivat raamatun alkukielet ja selitysoppi. Hän oli jäsenenä raamatunkäännöskomiteassa vuodesta 1918 lähtien ja komitean puheenjohtajana vuodesta 1931. Uusi suomennos hyväksyttiin kirkon viralliseksi käännökseksi Vanhan testamentin osalta 1933 ja Uuden testamentin osalta vuonna 1938. Mannermaa teki pohjakäännökset Vanhan Testamentin vaikeimpiin kirjoihin ja kantoi suurimman vastuun komitean työstä. Mannermaan toive täyttyi: Pyhä Raamattu saatiin käyttöön uudenaikaisena, johdonmukaisesti käännettynä.


title: J. A. Mannermaa

text: Kansankirkko-ajatus oli Mannermaalle rakas. Seurakunnalle Herra on uskonut sanan ja sakramentit, virat ja armolahjat, joiden tuli palvella kansaa, niin ettei yksikään voisi tehdä syntiä hyvällä omallatunnolla. Piispana Mannermaa johti hiippakuntaansa kuin isä, joka tuntee talonsa ja perheensä.


title: J. A. Mannermaa

text: Suhteessaan papistoon Mannermaa oli veljellinen, avarasydäminen ja totuudellinen. Luonteeltaan hän oli huumorintajuinen. Laiskuutta, huolimattomuutta ja kopeutta hän ei sallinut.


title: J. A. Mannermaa

text: Eduskunnan jäsenenä Mannermaa osallistui myös lainvalmisteluihin mm. perustuslakivaliokunnassa. Suomen tultua itsenäiseksi hän kuului komiteaan, joka teki ehdotuksen uudeksi asevelvollisuuslaiksi. Mannermaa joutui usein pitämään valtiollisia puheita. Hän osoittautui monia tieteenhaaroja tuntevaksi. Mannermaan puheita ja esitelmiä kuunneltiin suurella mielenkiinnolla.


title: J. A. Mannermaa

text: J. A. Mannermaan tärkein saavutus oli uusi "Raamatun" käännös. Toisena hänen kirjallisena erityissaavutuksenaan mainitaan "Uuden testamentin selitysteos," jonka hän toimitti Eero Hyvärisen kanssa. Vanhan Testamentin alueelta Mannermaa kirjoitti synodaalikirjoituksena "Vanhan Testamentin selittämisestä kansalle" sekä "Jobin kirjan viittauksia kärsimyksistä ja kärsivien sielunhoidosta".


title: J. A. Mannermaa

text: Nimellä "J. A. Mannermaa":


title: Joe DiMaggio

text: Joseph Paul ”Joe” DiMaggio (25. marraskuuta 1914 – 8. maaliskuuta 1999) oli yhdysvaltalainen baseballpelaaja ja yksi lajin tunnetuimmista edustajista.


title: Joe DiMaggio

text: DiMaggio pelasi ensimmäisen Major League Baseball -ottelunsa 3. toukokuuta 1936 ja viimeisensä 30. syyskuuta 1951 New York Yankeesissa. Toisen maailmansodan lopulla hän liittyi liikuntakouluttajana ilmavoimiin (USAAF) asemapaikkanaan Havaiji, Santa Ana ja Atlantic City.


title: Joe DiMaggio

text: Aktiiviuransa lopetettuaan DiMaggio meni naimisiin elokuvanäyttelijä Marilyn Monroen kanssa 1954, mutta he erosivat jo yhdeksän kuukauden kuluttua. DiMaggio ja Monroe tapailivat kuitenkin erosta huolimatta ajoittain toisiaan, ja vähän ennen Monroen kuolemaa DiMaggio kertoi ystävilleen että he aikoivat mennä uudelleen naimisiin.


title: Joe DiMaggio

text: DiMaggio kuoli keuhkosyöpään 8. maaliskuuta 1999 84-vuotiaana.


title: Joe DiMaggio

text: Hänet valittiin MLB:n parhaimmaksi pelaajaksi vuosina 1939, 1941 ja 1947 ja liitettiin "Baseball Hall of Fameen" 1955.


title: Joe DiMaggio

text: DiMaggio palkittiin ansioistaan urheilijana Yhdysvaltain presidentin myöntämällä kunniamerkillä Presidential Medal of Freedom.


title: Joe DiMaggio

text: Simon & Garfunkel -yhtyeen laulussa ”Mrs. Robinson” on yksi tunnetuimista viittauksista baseballtähteen (”Where have you gone, Joe DiMaggio”). Pelaaja mainitaan myös Billy Joelin laulussa ”We Didn’t Start The Fire” sekä John Fogertyn kappaleessa ”Centerfield”. Myös Asia-yhtyeen vuonna 2014 julkaisemalla albumilla "Gravitas" on Joe DiMaggio ”hanskoineen” mukana kappaleessa ”Joe Di Maggio’s Glove”.


title: Fernando Romay

text: Fernando Romay Pereiro (s. 23. syyskuuta 1959 Galicia) on espanjalainen entinen koripalloilija. Hän kuului hopeaa voittaneeseen maajoukkueeseen Los Angelesin olympialaisissa 1984. Hän oli mukana joukkueessa myös Moskovassa 1980.


title: Fernando Romay

text: Romay kuului Espanjan maajoukkueeseen myös kolmissa MM-kisoissa (1982, 1986, 1990). Hänen joukkueensa ylsi parhaimmillaan neljänneksi Kolumbiassa 1982.


title: Phil Cavarretta

text: Philip Joseph ”Phil” Cavarretta (19. heinäkuuta 1916 – 18. joulukuuta 2010) oli yhdysvaltalainen baseballpelaaja. Hän pelasi Major League Baseball -tasolla Chicago Cubsissa (1934–1953) ja Chicago White Soxissa (1954–1955).


title: Phil Cavarretta

text: Cavarretta valittiin vuonna 1945 National Leaguen ”Most Valuable Playeriksi”. Hän toimi Chicago Cubsin joukkueen johtajana vuosina 1951–1953. Hän oli nelinkertainen All-Star-pelaaja.


title: FC Sport

text: FC Sport -juniorit on vaasalainen jalkapalloseura, jolla on vilkasta junioritoimintaa etenkin tyttö- mutta myös poikapuolella. Seura perustettiin marraskuussa 2013 sen jälkeen kun sen edeltäjä FC Sport-39 luopui tominnasta taloudellisista ja toiminnallisista syistä. FC Sport-39 pelasi parhaimmillaan naisten liigassa.


title: FC Sport

text: FC Sport juniorit perustettiin marraskuussa 2013. Sen edeltäjä FC Sport -39 eriytyi omaksi jalkapalloseurakseen IF Sportista vuonna 1979. Seura oli alun perin perustettu vuonna 1939 Vaasan Vetokannaksen kaupunginosassa, ja sen lajivalikoimaan kuuluivat jalkapallon lisäksi jääpallo, hiihto, voimistelu ja myöhemmin 1960-luvulta lähtien jääkiekko. Jääkiekossa Vaasan Sport pelaa nykyään Suomen korkeimmalla sarjatasolla liigassa.


title: FC Sport

text: Jalkapallossa Sport pelasi miehissä kuusi kautta (1949, 1970–1972, 1975–1976) Suomen toiseksi korkeimmalla tasolla ja kolme kautta (1973–1974, 1977) kolmanneksi korkeimmalla. Joukkue ylsi myös Suomen cupin loppuotteluun vuonna 1971, mutta hävisi Mikkelin Palloilijoille maalein 4–1 Olympiastadionilla 2 645 katsojan edessä. Sportin ainokaisen ottelussa teki Sigvard Näsman. FC Sportilla ei ole enää toimintaa miesten sarjoissa.


title: FC Sport

text: FC Sport -39:n puheenjohtajina ovat 2000-luvulla toimineet Peter Björndahl -2001, Erkki Vuori 2002-2006, Lasse Luukkanen 2007-2009, Kari Saarnisto 2010-2011 ja Ville Vahtera 2012-2013. FC Sport -junioreiden ensimmäinen puheenjohtaja oli Jarmo Kovanen, joka nykyisin on kunniapuheenjohtaja. Kovasen jälkeen puheenjohtajaksi valittiin Jussi Rajala.


title: FC Sport

text: FC Sport pelasi Naisten Liigassa (entinen Naisten SM-sarja) kausina 2002–2003, 2005–2008 ja 2010 ja sijoittui parhaimmillaan v. 2007 seitsemänneksi. Suomen Cupissa FC Sport oli parhaimmillaan välierissä v. 2007. Joukkueen valmentajina liigavuosina toimivat Peter Björndahl (v. 2007 saakka), Rauno Vahtera (2008) ja Marjo Ikola (2010). Muita valmentajia 2000-luvulla Ykkösessä olivat Jouni Väkeväinen 2009, Chris Huckstepp 2011 ja Jorko Fors 2012.(


title: Jean-Luc Ruty

text: Jean-Luc Ruty (s. 5. heinäkuuta 1959) on ranskalainen jalkapallovalmentaja ja entinen toppari. Hän toimii tunisialaisen Club Africainin teknisenä johtajana.


title: Jean-Luc Ruty

text: Ruty aloitti uransa FC Sochaux'n joukkueessa 1978. Hän edusti joukkuetta 18 kauden ajan pelaten 246 ottelua pääsarjatasolla ennen siirtymistään Toulouseen 1986. Hän pelasi "le Tefissä" kuusi kautta ja pelasi 145 ottelua pääsarjassa ennen uransa lopettamista 1992.


title: Jean-Luc Ruty

text: Peliuransa jälkeen Ruty aloitti työskentelyn Toulousen teknisenä johtajana joukkueen harjoittelukeskuksessa. Joulukuussa 1993 hänestä tuli Toulousen päävalmentaja. Rolland Courbis'n tultua seuran luotsiksi kauden 1993–1994 jälkeen Ruty jatkoi työtään teknisenä johtajana.


title: Jean-Luc Ruty

text: 1999 hän jätti Toulousen ja siirtyi FC Sochaux'n tekniseksi johtajaksi. Joulukuussa 2007 Ruty nousi seuran päävalmentajaksi erotetun Frédéric Hantzin tilalle. Rutyn pesti päättyi tammikuun 2008 alussa, kun Francis Gillot palkattiin Sochaux'n päävalmentajaksi. Ruty palasi takaisin seuran valmennuskeskuksen tekniseksi johtajaksi.


title: Jean-Luc Ruty

text: Heinäkuussa 2014 Rutysta tuli tunisialaisseura Club Africainin tekninen johtaja.


title: Asa S. Bushnell

text: Asa Smith Bushnell (16. syyskuuta 1834 Rome, New York – 15. tammikuuta 1904) oli yhdysvaltalainen republikaanipoliitikko. Hän oli William McKinleyn seuraaja Ohion kuvernöörinä vuosina 1896–1900.


title: Asa S. Bushnell

text: Politiikan ulkopuolella Bushnell toimi liikemiehenä, jolla oli sijoituksia useilla eri toimialoilla.


title: Dominique Bijotat

text: Dominique Bijotat (s. 3. tammikuuta 1961) on ranskalainen jalkapallovalmentaja ja entinen keskikenttäpelaaja.


title: Dominique Bijotat

text: Peliurallaan Bijotat voitti Ranskan mestaruuden ja cupin lisäksi olympiakultaa Ranskan joukkueessa 1984. Maajoukkuepelejä hänelle kertyi kahdeksan vuosina 1982–1988.


title: Dominique Bijotat

text: Meriitit pelaajanaPeliuransa jälkeen Bijotat on toiminut päävalmentajana AC Ajacciossa sekä FC Sochaux'ssa. Lisäksi hän on työskennellyt teknisenä johtajana LB Châteauroux'n, RC Lensin ja AS Monacon organisaatiossa. Kesällä 2008 hän jätti Monacon.


title: Dominique Bijotat

text: Joulukuussa 2008 Bijotat palasi valmennustehtäviin, kun Ligue 2:ssa häntäpäähän vajonnut LB Châteauroux palkkasi hänet uudeksi päävalmentajakseen. Bijotat'n johdolla seura onnistui lopulta niukasti säilymään Ligue 2:ssa sijoittuen viidenneksitoista. Eroa putoamisviivaan jäi kuitenkin vain vaivainen piste. Kaudella 2009/10 Châteauroux'n tulokset olivat kuitenkin edelleen mollivoittoisia ja lopulta Bijotat sai potkut joulukuussa 2009.


title: Dominique Bijotat

text: Kesäkuussa 2010 Bijotat palasi valmennustehtäviin Ligue 2:ssa pelaavan FC Metzin päävalmentajana. Bijotat ei onnistunut nostamaan Metziä takaisin pääsarjaan. Kausi 2011/12 oli täydellinen pannukakku ja seura putosi lopulta Nationaliin. Kauden jälkeen hän sai potkut tehtävästään.


title: Dominique Bijotat

text: Elokuussa 2015 Bijotat teki kesään 2016 ulottuvan sopimuksen algerialaisen JS Kabylien kanssa. Huonojen tulosten vuoksi Bijotat sai potkut seurasta maaliskuussa 2016.


title: Juho Koskimies

text: Juho Rudolf Koskimies (vuoteen 1906 Forsman; 24. syyskuuta 1859 Juva – 8. helmikuuta 1936 Oulu) oli Oulun hiippakunnan piispa ja kirkkohistorioitsija.


title: Juho Koskimies

text: Koskimies vihittiin papiksi vuonna 1884. Vuonna 1890 hän valmistui filosofian kandidaatiksi, 1896 teologin kandidaatiksi, 1899 teologian lisensiaatiksi ja tohtoriksi vuonna 1899. Koskimiehen väitöskirja oli nimeltään "Suomen kirkollisten olojen uudistus Ison Vihan jälkeen".


title: Juho Koskimies

text: Ennen valintaansa Oulun piispaksi Koskimies toimi Lapuan kappalaisena ja Turun tuomiokapitulin asessorina. Hänet nimitettiin Oulun hiippakunnan piispaksi vuonna 1900. Piispanistuin oli siirretty Kuopiosta Ouluun samana vuonna, joten Koskimies oli oikeastaan ensimmäinen Oulun piispoista. Hiippakunnan nimenä säilyi Kuopion hiippakunta aina vuoteen 1923 asti.


title: Juho Koskimies

text: Juho Koskimiehen veli oli kielen- ja kirjallisuudentutkija ja koulumies A. V. Koskimies. Koskimies avioitui lapsuudenystävänsä sopraano Lydia Laguksen kanssa vuonna 1886.


title: Vetysulfaatti

text: Vetysulfaatti-ioni HSO on hyvin heikko rikkihapon ensimmäinen konjugaattiemäs ja rikkihapon suola. Se pystyy sekä vastaanottaamaan että luovuttamaan protonin, joten se on amfolyytti.


title: Vetysulfaatti

text: Vetysulfaattia syntyy rikkihapon protolyysissa, kun rikkihappo on luovuttanut ensimmäisen protoninsa (vetyioninsa):


title: Vetysulfaatti

text:
Rikkohapon toinen deprotonoinnin tulos eli sulfaatti syntyy jatkoreaktiossa:
Vetysulfaatti-ioni syntyy myös itsestään rikkihapon autoprotolyysissä (missä happovakio on K(25 °C)= [HSO][HSO] = 2.7 × 10)


title: Vetysulfaatti

text: Vetysulfaatti-ioni ei voi syntyä rikkihapokkeesta vaan rikkihapoketta vastaava ensimmäinen konjugaattiemäs on vetysulfiitti (HSO).


title: The Hits

text: The Hits on Jonny Jakobsenin kokoelma-albumi vuodelta 2007. Vaikka levyn artisti onkin Dr. Bombay, on kokoelmalle kerätty materiaalia myös Jonny Jakobsenin jatkoprojektilta Dr. MacDoo, joka julkaisi ainoastaan yhden albumin, Under The Kilt vuonna 2000. kokoelmalla on mukana myös musiikkivideoita sekä Basshunterin remiksaus Dr. Bombayn suurimmasta hitistä Calcutta.


title: Tuomas Huhtanen

text: Tuomas Huhtanen (s. 16. maaliskuuta 1987 Noormarkku) on suomalainen jääkiekkoilija, joka pelaa SM-liigajoukkue Porin Ässissä. Hän on pelipaikaltaan vasen laitahyökkääjä. Huhtasta on luonnehdittu pelityyliltään voimahyökkääjäksi.


title: Tuomas Huhtanen

text: Huhtanen on Porin Ässien kasvatti. Hän jakoi kaudella 2002–2003 joukkueen C-nuorten runkosarjan sisäisen pistepörssin voiton Jussi Mäkelän kanssa tehoilla 8+7=15. Kaudella 2005–2006 Huhtanen nousi Ässien SM-liigarinkiin. Hän pelasi SM-liigassa kahdeksan runkosarja- ja kolme playoff-ottelua jääden niissä ilman tehopisteitä. Huhtanen voitti kauden päätteeksi SM-hopeaa. Hän pelasi suurimman osan kaudestaan vielä Ässien A-nuorissa. Toukokuussa 2006 Huhtanen teki kaksivuotisen jatkosopimuksen Ässien kanssa.


title: Tuomas Huhtanen

text: Kausi 2006–2007 oli Huhtaselle tulokaskausi SM-liigassa ja se toi hänelle 47 runkosarjaottelussa tehot 4+4=8. Huhtasen liigauran avausmaali syntyi 5. lokakuuta 2006 Saimaan Palloa vastaan. Hänet palkittiin ottelun "Ilta-Sanomien" yhden tähden tähtipelaajana. Huhtanen pelasi kauden aikana miesten pelejä myös yhden Mestis-ottelun verran alle 20-vuotiaiden maajoukkueessa. Hän vahvisti ison osan kaudestaan myös Ässien A-nuoria, joiden paras pistemies ja syöttäjä Huhtanen oli kevään 2007 karsintasarjassa tehtyään kolmessa ottelussa tehot 2+4=6. Alkukausi 2007–2008 hänellä meni pilalle olkapääleikkauksen vuoksi. Huhtanen pääsi tositoimiin lokakuussa ja pelasi SM-liigassa 29 runkosarjaottelua tehden neljä syöttöpistettä. Hän pelasi yli puolet kaudestaan Ässien A-nuorissa, jotka voittivat SM-hopeaa keväällä 2008. Saman vuoden helmikuussa Huhtanen teki kaksivuotisen jatkosopimuksen Ässien kanssa.


title: Tuomas Huhtanen

text: Kaudella 2009–2010 Huhtanen teki pienimuotoista läpimurtoa SM-liigassa ja rikkoi yhden kauden piste-ennätyksensä jo marraskuun lopulla. Yhteensä hän teki kauden aikana 44 runkosarjaottelussa tehot 10+6=16. Huhtanen teki myös liigauransa ensimmäisen kypärätempun vuoden 2009 viimeisellä kierroksella, 29. joulukuuta Hämeenlinnan Pallokerhoa vastaan. Hänet palkittiin ottelun "Ilta-Sanomien" kolmen tähden tähtipelaajana. Tammikuussa 2010 Huhtanen teki vuoden mittaisen jatkosopimuksen Ässien kanssa. Kausi 2010–2011 oli hänelle kuitenkin edelliskautta vaikeampi ja tehopisteitä 46 runkosarjaottelussa syntyi vain yhdeksän.


title: Tuomas Huhtanen

text: Huhtikuussa 2011 Rauman Lukko ilmoitti tehneensä kaksivuotisen sopimuksen Huhtasen kanssa. Hän siirtyi joukkueeseen suuremman vastuun perässä, mutta Huhtanen ei kuitenkaan vastannut häneen kohdistuneisiin odotuksiin, eikä hän saanut Lukosta sopivaa roolia. Huhtanen kaupattiinkin siirtorajan kynnyksellä, tammikuun 2012 lopulla loppukauden 2011–2012 kattaneella sopimuksella Helsingin IFK:hon. Hän oli kauden jälkeen vapaana agenttina lokakuuhun 2012 lopulle saakka, jolloin Huhtanen siirtyi joulutaukoon kestäneellä sopimuksella Mestis-joukkue Jokipoikien riveihin. Tammikuussa 2013 hänen sopimustaan jatkettiin kauden 2012–2013 loppuun, mutta samassa kuussa Huhtanen palasi kuitenkin SM-liigaan tehtyään 1+1-vuotisen sopimuksen Tampereen Ilveksen kanssa.


title: Tuomas Huhtanen

text: Huhtanen ei käyttänyt Ilveksen kanssa tehdyssä sopimuksessaan ollutta optiota, vaan hän palasi vuoden mittaisella ja try-outin sisältäneellä sopimuksella kasvattajaseuraansa Ässiin kaudeksi 2013–2014. Huhtanen sai joukkueeseen sopimuksen, jota jatkettiin joulukuussa 2013 kevääseen 2015 saakka. Kaudeksi 2015–2016 hän siirtyi vuoden mittaisella ja kuukauden mittaisen koeajan sisältäneellä sopimuksella SM-liigan nousijajoukkue KooKoohon. Huhtanen sai syyskuussa 2015 koejaksonsa päätteeksi jatkosopimuksen.


title: Tuomas Huhtanen

text: Joulukuussa 2016 Huhtanen siirtyi kolmen ottelun mittaisella, joulutaukoon asti kestänellä sopimuksella Mestis-joukkue Heinolan Peliittoihin oltuaan ilman sopimusta alkukauden 2016–2017. Tammikuussa 2017 hän palasi loppukauden kattavalla sopimuksella Jokipoikiin. Lokakuun 2017 lopulla Huhtanen siirtyi viikon mittaisella sopimuksella Mestis-joukkue Kiekko-Vantaaseen paikkaamaan loukkaantumisia oltuaan ilman sopimusta alkukauden 2017–2018. Hän pelasi siellä kolme ottelua. Seuraavan sopimuksensa Huhtanen teki vasta tammikuussa 2018, jolloin hän palasi kahden viikon mittaisella try-out -sopimuksella kasvattajaseuraansa Porin Ässiin lähtökohtaisesti paikkaamaan loukkaantumisia. Huhtanen sai koejaksonsa päätteeksi loppukauden jatkosopimuksen.


title: Tuomas Huhtanen

text: Syyskuussa 2018 Huhtanen vahvisti ottelukohtaisella sopimuksella Suomi-sarjajoukkue Karhu HT:tä Suomen Cupissa. Saman kuun puolessä välissä hän palasi taas kuukauden mittaisella try-out -sopimuksella kasvattajaseuraansa Ässiin. Huhtanen sai lokakuussa joukkueeseen loppukauden 2018–2019 kattavan jatkosopimuksen.


title: Tuomas Huhtanen

text: Huhtanen pelasi alle 20-vuotiaiden MM-kilpailuissa vuonna 2007. Hän on pelannut myös viisi poikien maaottelua.


title: Joseph B. Foraker

text: Joseph B. Foraker (5. heinäkuuta 1846 – 10. toukokuuta 1917) oli yhdysvaltalainen republikaanipoliitikko.


title: Joseph B. Foraker

text: Foraker oli ehdolla Ohion kuvernööriksi vuonna 1883, mutta ei tullut valituksi. Hän oli uudestaan ehdolla vuonna 1885 ja toimi kuvernöörinä kaksi kaksivuotiskautta 1896–1890. Hän istui senaatissa vuosina 1897–1909.


title: Schizophonic

text: Schizophonic on Geri Halliwellin debyyttialbumi. Se julkaistiin 7. kesäkuuta 1999.


title: Vetysulfiitti

text: Vetysulfiitti-ioni HSO on hyvin heikko rikkihapokkeen ensimmäinen konjugaattiemäs ja rikkihapokkeen suola. Se pystyy sekä vastaanottamaan että luovuttamaan protonin, joten se on amfolyytti.


title: Vetysulfiitti

text: Vetysulfaattia syntyy rikkihapokkeen protolyysissa, kun rikkihapoke on luovuttanut ensimmäisen protoninsa (vetyioninsa):


title: Vetysulfiitti

text: Rikkohapokkeen toinen deprotonoinnin tulos eli sulfiitti syntyy jatkoreaktiossa:


title: Vetysulfiitti

text: Vetysulfiitti-ioni ei voi syntyä rikkihapon protolyysissa vaan rikkihappoa vastaava ensimmäinen konjugaattiemäs on vetysulfaatti (HSO).


title: Viljo Saraja

text: Viljo Anssi Saraja (sukunimi vuoteen 1927 Snellman; 24. elokuuta 1900 Hausjärvi – 8. maaliskuuta 1970 Helsinki) oli suomalainen opettaja ja kirjailija. Sarja toimi 39 vuoden ajan opettajana Hausjärven Pursijärven koululla.


title: Viljo Saraja

text: Sarajan tunnetuin teos oli talvisota-aiheinen romaani "Lunastettu maa", joka sisälsi hänen omia sotakokemuksiaan JR 42:n kersanttina Summan puolustustaisteluissa. Teos voitti amerikkalaisen Prentice-Hall-kustantamon yhteistyössä Holger Schildtin kanssa vuonna 1940 järjestämän kilpailun parhaasta talvisotaa käsittelevästä kuvauksesta. Sodan jälkeen 1944–1946 se poistettiin Suomen kirjastoista poliittisesti arveluttavana. Tämä kielto jatkui aina vuoteen 1958 saakka. Teos on julkaistu käännöksenä myös monissa muissa maissa.


title: Holger Schildt

text: Holger Schildt (28. maaliskuuta 1889 Helsinki – 13. heinäkuuta 1964 Tukholma) oli suomalainen kirjankustantaja, jolla oli yritystoimintaa sekä Suomessa että Ruotsissa. Kirjailija Runar Schildt oli Holger Schildtin serkku.


title: Holger Schildt

text: Schildt aloitti kustannustoiminnan Porvoossa 1913. Hän siirsi kustantamonsa 1917 Helsinkiin ja hankki samaan aikaan omistukseensa myös G. W. Edlundin kustannusliikkeen. Vuodesta 1918 alkaen Schildtin kustantamo toimi osakeyhtiönä nimeltä "Schildts förlags Ab". Schildt pyrki 1920-luvun alussa myös suomenkielisille kirjamarkkinoille mutta joutui vetäytymään sieltä lupaavasta alusta huolimatta. Hän pyrki sitten laajentamaan kustantamonsa toimintaa Ruotsin markkinoille ja hankki 1928 tukholmalaisen "Bohlin & Co":n kustantamon joka sai uudeksi nimekseen "Holger Schildts Förlags Ab".


title: Holger Schildt

text: Schildtin Suomen kustantamo siirtyi 1931 kirjapainoalalle toimineen Eugène Nygrénin (1878–1960) johtamalle yhteenliittymälle. Holger Schildt keskittyi jatkossa Ruotsin markkinoille ja toimi vuodesta 1938 itsenäisenä kustantajana tukholmalaisessa "Wahlström & Widstrand"-kustantamossa.


title: Holger Schildt

text: Holger Schildt lahjoitti 1921 Porvoon kotitalonsa Suomen ruotsalaiselle kirjailijaliitolle. Runoilijakoti-nimisessä, 1765 rakennetussa talossa ovat sittemmin asuneet kirjailijat Hjalmar Procopé (1923–1927), Bertel Gripenberg (1928–1933), Jarl Hemmer (1933–1944), Rolf Lagerborg (1945–1959), Rabbe Enckell (1960–1973), Lars Huldén (1973–1993) ja viimeksi vuosina 1993–2017 Christer Kihlman.


title: Nitridi

text: Nitridi-ioni N on typpiatomi jolla on kolmen elektronin ylimäärä, ja on siten negatiivisesti varautunut ioni eli anioni.


title: Nitridi

text:
Nitrideiksi kutsutaan yhdisteitä, jotka sisältävät typpiatomin, jonka hapetusluku on -3.
On olemassa kuitenkin poikkeuksia, kuten vedyn nitridi NH, jota kutsutaan ammoniakiksi.


title: Willie Mays

text: Willie Howard Mays, Jr. (s. 6. toukokuuta 1931 Westfield, Alabama) on yhdysvaltalainen baseballpelaaja, joka pelasi MLB-tasolla vuosina 1951–1973. Hänen joukkueinaan olivat New York Giants (1951–1952, 1954–1957), San Francisco Giants (1958–1972) ja New York Mets (1972–1973).


title: Willie Mays

text: 660 kunnariin yltänyt Mays oli ”Most Valuable Player” vuosina 1954 ja 1965. Hänet valittiin Baseball Hall of Fameen 23. tammikuuta 1979.


title: Vigor Mortis

text: Vigor Mortis on Deathlike Silence -yhtyeen debyyttialbumi vuodelta 2007.


title: Vigor Mortis

text: Albumi nousi Suomen virallisen listan sijalle 35.


title: Don Newcombe

text: Donald ”Don” Newcombe (s. 14. kesäkuuta 1926) on yhdysvaltalainen baseballpelaaja. Hän pelasi ensimmäisen MLB-ottelunsa 20. toukokuuta 1949 ja viimeisensä 1. lokakuuta 1960. Joukkueet olivat:Newcombe oli National Leaguen "Most Valuable Player" 1956. Hän oli nelinkertainen All-Star-pelaaja vuosina 1949–1951 ja 1955.


title: Tuuri Heporauta

text: Tuuri Kaleva Heporauta (5. elokuuta 1922 Jyväskylä – 1991) oli suomalainen kirjailija ja mainostoimittaja. Hän on käyttänyt myös nimimerkkejä "Oswald Barne", "Harry Jarvinen", "Pentti Kari", "Arne Krassler", "Helmuth Schultze" ja "Jaakko Tierna".


title: Tuuri Heporauta

text: Heporaudan vanhemmat olivat rehtori, kansanrunouden tutkija Frans Akseli Heporauta ja kirjailija Elsa Heporauta. Heporauta julkaisi 1980-luvulla useita lentomestari Osmo "Otso" Rantalan muistelmiin perustuneita ilmailuaiheisia sotakirjoja.


title: Aune Antti

text: Aune Antti (oik. Kerttu Aune Holmqvist, o.s. Anttonen; 23. joulukuuta 1901 Lappeenranta – 27. elokuuta 1983 Helsinki) oli suomalainen laulaja (sopraano), joka tunnettiin erityisesti yksinlaulujen tulkitsijana. Käytyään tyttökoulun Antti opiskeli laulua Helsingin musiikkiopistossa 1916–1919 Axel von Kothenin johdolla ja yksityisesti Anna Hagelstamin oppilaana. Lisäksi hän opiskeli Pariisissa Madame de Landen johdolla sekä Pariisissa ja Wienissä Thérèse Leschetizkyn johdolla.


title: Aune Antti

text: Antti piti ensikonserttinsa Helsingissä 1931 ja ensimmäisen konserttinsa Wienin juhlaviikoilla Musikvereinin salissa 1936, mistä alkoi hänen kansainvälinen uransa. Hän konsertoi kotimaan lisäksi Tukholmassa, Kööpenhaminassa, Oslossa, Berliinissä, Varsovassa, Budapestissa, Pariisissa ja Lissabonissa. Orkesterin solistina Antti lauloi Tor Mannin, Nikolai Malkon, Fritz Buschin, Ernest Ansermet'n, Alberto Ereden ja Ernst Křenekin johtaessa. Vuosina 1937–1938 Antti osallistui Salzburg International Opera Guild -nimisen oopperaseurueen Yhdysvaltain- ja Kanadan-kiertueelle, jolla hän lauloi W. A. Mozartin "Così fan tutte"- ja Gioacchino Rossinin "Gambiale di matrimonio" -oopperan sopraanopääroolin. Kiertueen aikana Antti piti lisäksi kymmenkunta konserttia amerikansuomalaisille.


title: Aune Antti

text: Aune Antti lauloi uransa aikana paljon äänilevyille ja esiintyi useasti radiossa. Hän levytti myös kevyempää ohjelmistoa nimimerkillä Anneli. Sota-aikana Antti esiintyi usein rintamalla ja hyväntekeväisyystilaisuuksissa, joissa häntä säesti usein Kosti Vehanen. Vuodesta 1960 Antti opetti laulua Helsingissä omassa laulustudiossaan. Vuonna 1972 hänelle myönnettiin Pro Finlandia -mitali.


title: Marisa Pavan

text: Marisa Pavan (s. 19. kesäkuuta 1932) on italialaissyntyinen näyttelijä. Hänen kaksossisarensa oli vuonna 1971 kuollut näyttelijä Pier Angeli.


title: Marisa Pavan

text: Marisa Pavan esiintyi itse muun muassa elokuvissa "Tatuoitu ruusu" (1955), "Harmaapukuinen mies" (1956), "Keskiyön mysteeri" (1957) ja "Lippulaivan kapteeni" (1959). Hän oli ehdolla parhaan naissivuosan Oscar-palkinnon saajaksi vuonna 1956. Hän voitti samana vuonna Golden Globen vastaavassa kategoriassa ja oli vuonna 1957 Bafta-ehdokkaana.


title: Marisa Pavan

text: Pavan oli naimisissa näyttelijä Jean-Pierre Aumont’n kanssa vuodesta 1956 tämän kuolemaan 2001. Parilla oli kaksi poikaa.


title: Pier Angeli

text: Anna Maria Pierangeli, taiteilijanimeltään Pier Angeli, (19. kesäkuuta 1932 Sardinia, Italia – 10. syyskuuta 1971 Los Angeles, Yhdysvallat) oli italialainen näyttelijä. Hän syntyi Cagliarissa, Sardiniassa, ja aloitti elokuvauransa kotimaassaan, mutta siirtyi sittemmin Yhdysvaltoihin.


title: Pier Angeli

text: Angelin elokuvien joukossa ovat "Huomenna on liian myöhäistä" (1950), "Kolme rakkautta" (1953), "Intohimon liekki" (1954), "Salaperäinen Casbah" (1956), "Vihainen hiljaisuus" (1960), "Sodoma ja Gomorra" (1962) ja "Taistelu Ardenneilla" (1965). Näyttelijä Marisa Pavan on hänen kaksossisarensa.


title: Pier Angeli

text: Angeli oli naimisissa näyttelijä-laulaja Vic Damonen kanssa vuosina 1954–1959 ja säveltäjä Armando Trovajolin kanssa 1962–1969. Hänellä oli rakkaussuhde myös James Deaniin. Angeli kuoli lääkemyrkytykseen 39-vuotiaana.


title: O-ryhmä

text: O-ryhmä oli Suomessa vuonna 1955 perustettu nuorista taloustieteilijöistä ja tutkijoista koostunut ryhmä, joka korosti makrotaloudellista ja matemaattista lähestymistapaa kansantalouden ilmiöitä tutkittaessa. Ryhmä pyrki uudistamaan kansantaloustieteen opetusta, ja toisaalta herättämään yhteiskunnallista keskustelua makrotaloudellisen ajattelumallin hyväksymiseksi.


title: O-ryhmä

text: O-ryhmän kaikki jäsenet olivat kiinnostuneita talouspolitiikan teoriasta. Ryhmä uudisti suomalaista talouspoliittista keskustelua, sillä se toi esille sen, että ristiriitaisten päämäärien takana ovat aina avoimesti tai piilotetusti arvot ja poliittiset valinnat. O-ryhmä myös määritti talouspoliittisen keskustelun käsitteitä uraauurtavalla tavalla. Ryhmä vaikutti myös kansantulolaskentaa kehitettäessä.


title: O-ryhmä

text: Ryhmän jäsenet pyrkivät julkaisuissaan yhteistyöhön. 1950-luvun loppupuolella valmistui useita ryhmän jäsenten väitöskirjoja. Ryhmä arvosteli huonoiksi arvioimiaan alan väitöskirjoja julkisesti, ja esiintyi väitöstilaisuuksissa ylimääräisenä opponenttina. Ryhmä kokoontui vähintään kerran kuussa jonkun jäsenen kotiin. Kokouksissa pidettiin alustuksia taloustieteellisistä aiheista ja taloustieteilijöiden uusimmista ajatuksista.


title: O-ryhmä

text: O-ryhmän nimi sai alkunsa säännöstä, jonka mukaan jäsenen etunimen tai sukunimen viimeisen kirjaimen tuli olla o.


title: O-ryhmä

text:
Ryhmään kuuluivat:
Timo Helelä, Reino Hjerppe, Mauno Koivisto, Lauri Korpelainen, Erkki Laatto, Jussi Linnamo, Jaakko Lassila, Olavi Niitamo, Jouko Paunio, Jaakko Railo ja Pentti Viita.


title: O-ryhmä

text: Myöhemmin useat ryhmän jäsenistä kohosivat merkittäviin yhteiskunnaliseen asemaan: jäsenistä löytyi myöhemmin muun muassa professoreita, valtion virastojen johtohenkilöitä, pankin pääjohtaja, ministeri ja jopa presidentti.


title: Armando Trovaioli

text: Armando Trovaioli (myös "Trovajoli"; 2. syyskuuta 1917 – 2013) oli italialainen säveltäjä, joka tuli tunnetuksi tuotteliaana elokuvamusiikin tekijänä. Hän teki yhteistyötä muiden muassa Vittorio De Sican kanssa.


title: Armando Trovaioli

text: Trovaioli sävelsi myös tunnettuja italialaisia musikaaleja, kuten "Rugantinon" ja "Aggiungi un posto a tavolan". Elokuvien joukossa ovat "Boccaccio '70" (1962), "Miehet ja Antonia" (1977), "Perhe" (1987) ja "Mitä kello on?" (1989).


title: Armando Trovaioli

text: Trovaioli oli vuosina 1962–1969 naimisissa näyttelijä Pier Angelin kanssa. Trovaiolille myönnettiin David di Donatello -palkinnot vuosina 1978 ja 1984 sekä David di Donatello elämäntyöstä vuonna 2007. Hän oli lisäksi ehdolla tavallisten David di Donatellojen saajaksi vuosina 1990, 1991, 1996 ja 2001.


title: Keisuke Kinoshita

text: Keisuke Kinoshita (5. joulukuuta 1912 Hamamatsu – 30. joulukuuta 1998 Tokio) oli palkittu japanilainen elokuvaohjaaja. Hänen elokuvistaan "24 silmää" (Nijushi no hitomi, 1954) ja "Taiyo to bara" (1956) voittivat Golden Globe -palkinnon parhaasta ulkomaalaisesta elokuvasta.


title: Keisuke Kinoshita

text: Kinoshitan kotikaupungissa Hamamatsussa on hänen elämäntyötään esittelevä museo.


title: Bence Szabó

text: Bence Szabó (s. 13. kesäkuuta 1962 Budapest) on unkarilainen entinen miekkailija, jonka aseena oli säilä.


title: Bence Szabó

text: Szabó kuului Soulin olympialaisissa 1988 Unkarin säilämiehistöön, joka voitti kultaa. Hänen lisäkseen joukkueessa kilpailivat Imre Bujdosó, László Csongrádi, Imre Gedővári ja György Nébald. Seuraavissa olympiakisoissa 1992 Barcelonassa hän voitti henkilökohtaisen kilpailun kultaa ja joukkuehopeaa. Vielä Atlantan olympialaisissa 1996 hän saavutti joukkuekisassa hopeaa.


title: Nocturnal Rites

text: Nocturnal Rites on ruotsalainen power metal -yhtye Uumajasta. Yhtye aloitti toimintansa vuonna 1990 nimellä Necronomic ja sen perustaja oli Fredrik Mannberg.


title: György Nébald

text: György Nébald (s. 9. maaliskuuta 1956) on unkarilainen entinen miekkailija, jonka aseena oli säilä. Hän kuului kultaa voittaneeseen Unkarin joukkueeseen Soulin olympialaisissa 1988. Hänen lisäkseen joukkueessa kilpailivat Imre Bujdosó, László Csongrádi, Imre Gedővári ja Bence Szabó. Hän oli myös voittamassa Unkarille joukkuehopeaa Barcelonasta olympialaisista 1992 ja pronssia Moskovasta 1980.


title: Jean Adair

text: Jean Adair (syntymänimeltään Violet McNaughton, 13. kesäkuuta 1873 Hamilton, Ontario, Kanada – 11. huhtikuuta 1953 New York City) oli näyttelijä. Vaikka hänen elämäntyönsä tapahtui suurimmaksi osaksi teatterissa (esiintymänimenä joskus Jennet Adair), hän esiintyi elokuvissa useita kertoja uransa jälkipuoliskon aikana, joista merkittävin oli yksi harhaanjohdetuista murhaajatädeistä Cary Grantin elokuvassa "Arsenic and Old Lace", Broadwayn näytelmään pohjautuvassa roolissa. Monien muiden sen aikakauden teatterinäyttelijöiden tavoin Adair esiintyi myös vaudevillenäytöksissä.


title: Jean Adair

text: Jean adairin elokuvaroolit:


title: Jean Adair

text: Jean Adair esiintyi Broadwaylla seuraavissa näytelmissä:


title: László Csongrádi

text: László Csongrádi (s. 5. kesäkuuta 1959) on unkarilainen entinen miekkailija, jonka aseena oli säilä. Hän oli mukana Unkarin miehistössä Soulin olympialaisissa 1988, jolloin se voitti kultaa. Hänen lisäkseen Unkarin joukkueeseen kuuluivat György Nébald, Bence Szabó, Imre Bujdosó ja Imre Gedővári.


title: Oskar R. Lange

text: Oskar Ryszard Lange (27. kesäkuuta 1904 Tomaszow Mazowiecki, Venäjän keisarikunta (nyk. Puola) – 2. lokakuuta 1965 Lontoo, Britannia) oli puolalainen taloustieteilijä ja diplomaatti. Hänet tunnetaan parhaiten markkinoiden mekanismien kehittämisessä sosialistisessa taloudessa ja aikaisimman markkinasosialismin mallin kehittäjänä.


title: Oskar R. Lange

text: Lange opiskeli lakia ja taloutta Poznańissa ja Krakovassa, jossa hän valmistui vuonna 1928. Hän toimi aluksi luennoitsijana Krakovan Jagellonia-yliopistossa. Rockefeller säätiön stipendi vei hänet Englantiin, josta hän muutti Yhdysvaltoihin 1937. Hänestä tuli sitten Chicagon yliopiston professori 1938, ja hän sai Yhdysvaltojen kansalaisuuden 1943. Toisen maailmansodan lopulla Lange katkaisi suhteensa Lontoon puolalaiseen pakolaishallitukseen ja siirtyi kannattamaan Neuvostoliiton tukemaa Lublinin komiteaa. Lange toimi välittäjänä Franklin Delano Rooseveltin ja Josif Stalinin välisissä sodan jälkeisissä neuvotteluissa Puolassa. Vuosina 1945–1946 hän luopui professorin virastaan Chicagossa ja hänet nimitettiin Puolan lähettilääksi Yhdysvaltoihin. Hän palveli Puolan valtuuskunnassa YK:n turvallisuusneuvostossa. Puolaan hän palasi 1947 ja jatkoi työtään Puolan hallituksessa ja akateemista työtä Varsovan yliopistossa ja suunnittelu- ja tilastotieteen keskuskoulussa.


title: Oskar R. Lange

text: Vuonna 1974 Wrocławin taloustieteiden yliopisto nimettiin hänen mukaansa. Nimeäminen peruttiin vuonna 2008.


title: Imre Gedővári

text: Imre Gedővári (1. heinäkuuta 1951 Budapest – 22. toukokuuta 2014) oli unkarilainen miekkailija. Hänen aseenaan oli säilä.


title: Imre Gedővári

text: Gedővári voitti Moskovan olympialaisissa 1980 pronssia sekä joukkuekilpailusta että henkilökohtaisesta kilpailusta. Soulissa 1988 hän kuului kultaa voittaneeseen Unkarin miehistöön, johon hänen lisäkseen kuuluivat Imre Bujdosó, László Csongrádi, György Nébald ja Bence Szabó.


title: Kalju Lepik

text: Kalju Lepik (5. lokakuuta 1920, Koeru - 30. toukokuuta 1999, Tallinna) oli virolainen runoilija. Lepik on julkaissut kaksikymmentä runokokoelmaa. Hänet on palkittu Juhan Liivin runopalkinnolla kahdesti, vuonna 1990 teoksestaan "Valusad Viisid" ja vuonna 1998 teoksesta "Ema portree". Lisäksi hän voitti Viron vuosittaisen kirjallisuuspalkinnon vuonna 1998.


title: Kalju Lepik

text: Lepik opiskeli toisen maailmansodan aikana Tarton yliopistossa Pohjoismaista historiaa ja arkeologiaa, kunnes vuonna 1943 hänet värvättiin Saksan armeijaan. Saksan jouduttua tappiolle sodassa Lepik pakeni Ruotsiin vuonna 1944, jonne hän asettui asumaan jatkaen opintojaan Tukholman yliopistossa. Hän palasi Viroon vuonna 1990.


title: Kalju Lepik

text: Lepikin tuotantoa on suomentanut Martti Rauhala.


title: Jäckvik

text: Jäckvik on kylä Pohjois-Ruotsissa Arjeplogin kunnassa pitkän Hornavan-järven yläpäässä. Norjaan menevä Hopeatie (nro 95) kulkee kylän kautta. Jäckvik on varsinaisesti viimeinen kylä ennen Skandien harjalla kulkevaa Norjan rajaa. Hopeatie-nimitys koskee vain Ruotsin puolta, sillä Norjan puolella tie muuttuu numeroksi 77.


title: Jäckvik

text: Kylän kohdalta Hornavan vesien takaa näkyy Laestadiuksen syntymäpaikalle rakennettu muistokappeli. Ruotsin tunturimaisemissa kiertelevä Kungsledenin patikkareitti kulkee Jäckvikin kautta. Kylässä on jonkin verran matkailijoille majoitustarjontaa, jota käyttävät monet Norjaan menevät tai tulevat matkailijat. Maisemat kylässä ovat jo vuoristomaisen jylhiä, sillä lähituntureista korkein yltää jo 1 133 metriin.


title: Milton Adolphus

text: Irving Milton Adolphus (27. tammikuuta 1913 – 16. elokuuta 1988) oli pianisti ja yhdysvaltalainen klassisen musiikin säveltäjä.


title: Imre Bujdosó

text: Imre Bujdosó (s. 12. helmikuuta 1959) on unkarilainen entinen miekkailija, joka aseena oli säilä. Hän kuului kultaa voittaneeseen Unkarin miehistöön Soulin olympialaisissa 1988. Hänen lisäkseen joukkueessa kilpailivat Bence Szabó, László Csongrádi, Imre Gedővári ja György Nébald. Hän voitti joukkuehopeaa Barcelonassa 1992.


title: Pornorphans

text: Pornorphans on vuonna 1998 perustettu suomalainen yhtye. Heidän musiikissaan on vaikutteita monista eri tyylilajeista, muun muassa metallista, konemusiikista ja popista. Yhtyeen väkivaltaiset ja seksuaaliset sanoitukset ovat laulajan Jyttin kirjoittamia.Albumit


title: Pornorphans

text: Singlet


title: Rupprecht Geiger

text: Rupprecht Geiger (26. tammikuuta 1908 – 6. joulukuuta 2009) oli saksalainen taidemaalari. Hän syntyi taidemaalari Willi Geigerin poikana Münchenissä, jossa hän suoritti myös opintonsa.


title: Rupprecht Geiger

text: Geiger oli mukana perustamassa ZEN 49 -taiteilijaryhmää. Hän toimi vuosina 1965–1976 Kunstakademie Düsseldorfin professorina. Geigerille myönnettiin vuonna 1992 Siegenin kaupungin "Rubenspreis".


title: Rupprecht Geiger

text: Geigerin töiden joukossa ovat "Gerundetes Blau" (1987), "o.T." (1990) ja "Großes Rot mit Contrapunkt" (1995). Teoksia on koottuna muun muassa Dombergmuseumissa.


title: Mônica

text: Mônica Angélica de Paula eli Mônica s. 4. huhtikuuta 1978 São Paulo) on brasilialainen jalkapalloilija, joka pelaa puolustajana Brasilialaisessa Botucatu FC:ssä.


title: Mônica

text: Mônica kuului maajoukkueeseen, joka voitti olympiapronssia 2004 Ateenasta. Hän oli myös mukana kaksissa MM-kisoissa (Yhdysvallat 2003, Kiina 2007). Yhdysvalloissa 2003 tie pysähtyi puolivälieriin, jolloin se hävisi ottelunsa Ruotsille 1-2. Mutta Kiinassa 2007 se voitti hopeaa.


title: Argentiinan Grand Prix 1979

text: Argentiinan Grand Prix 1979 oli Formula 1 -sarjan kauden ensimmäinen osakilpailu. Kilpailu ajettiin 21. tammikuuta 1979 Autódromo Oscar Alfredo Gálvez -radalla Buenos Airesissa Argentiinassa. Kilpailun voitti paalupaikalta lähtenyt ranskalainen Jacques Laffite.


title: Maycon

text: Andréia dos Santos eli Maycon s. 30. huhtikuuta 1977 Lages) on brasilialainen jalkapalloilija, joka edustaa keskikenttäpelaajana Brasilialaista Saad EC:tä.


title: Maycon

text: Maucon kuului maajoukkueeseen, joka voitti olympiapronssia 2004 Ateenasta. Hän oli myös mukana kolmissa MM-kisoissa (1999, 2003, 2007). 1999 joukkue voitti pronssia, mutta 2003 tie pystähtyi puolivälieriin, jolloin se hävisi ottelunsa Ruotsille 1-2. 2007 joukkue voitti hopeaa hävittyään ottelunsa toisen peräkkäisen mestaruutensa voittaneelle Saksalle.


title: Cassie Steele

text: Cassandra Samantha Steele (s. 2. joulukuuta 1989 Ontario, Kanada) on kanadalainen näyttelijä, joka on näytellyt yhdysvaltalaisessa draamasarjassa "". Hän on näytellyt sarjassa Manny Santosia vuodesta 2001 lähtien.


title: Cassie Steele

text: Muusikkona Steele julkaisi debyyttialbuminsa ("How Much for Happy") vuonna 2005.


title: Brasilian Grand Prix 1979

text: Brasilian Grand Prix 1979 oli Formula 1 -sarjan kauden toinen osakilpailu. Kilpailu ajettiin 4. helmikuuta 1979 Interlagosin radalla Brasiliassa. Kilpailun voitti paalupaikalta lähtenyt ranskalainen Jacques Laffite, joka voitti myös kauden avauskilpailun.


title: Laura Härmä

text: Anna Laura Härmä (os. Numminen) (4. lokakuuta 1891 Urjala – 2. toukokuuta 1952 Helsinki) oli ammattiyhdistystoimitsija ja Suomen sosialistisen työväenpuolueen sekä myöhemmin sosialidemokraattien kansanedustaja.


title: Laura Härmä

text: Härmän vanhemmat olivat maanviljelijä, lohkotilallinen Oskar Numminen ja Maria Aronintytär. Hän kävi kansakoulun ja työskenteli sitten kutomotyöläisenä. Härmä oli Suomen Ammattijärjestön naisjärjestäjänä vuosina 1920–1923. Hänet pidätettiin elokuussa 1923 yhdessä muiden SSTP:n kansanedustajien kanssa ja lokakuussa 1923 Turun hovioikeus tuomitsi Härmän valtiopetoksen valmistelusta kahden vuoden vankeusrangaistukseen.


title: Laura Härmä

text: Vapauduttuaan Härmä keskittyi aluksi vankilassa syntyneen lapsensa hoitoon mutta 1920-luvun lopulla hän palasi taas politiikkaan ja ammattiyhdistystoimintaan. Laura Härmä ja hänen miehensä Erkki Härmä olivat 1920- ja 1930-lukujen taitteessa vasemmistososialisteja, jotka kannattivat yhteistyötä sosialidemokraattien kanssa (ks. Suomen työväen vasemmistoryhmä). Härmä valittiin 1937 Kutomoteollisuustyöväen liiton Helsingin osaston puheenjohtajaksi, ja hän oli SAK:n naisjaoston puheenjohtaja 1936–1949. Sodan jälkeen Härmä valittiin ensimmäisenä naisena SAK:n työvaliokunnan jäseneksi toimikaudelle 1947–1951.


title: Laura Härmä

text: Härmä oli Suomen sosialistisen työväenpuolueen kansanedustaja 1922–1923 edustaen Turun läänin eteläistä vaalipiiriä. Vuosina 1941–1944 Härmä oli sosialidemokraattien kansanedustajana edustaen Uudenmaan läänin vaalipiiriä. Hän tuli eduskuntaan 1. joulukuuta 1941 kuutosiin kuuluneen ja vuonna 1941 vangitun Cay Sundströmin tilalle.